24 апрель куни Ўзбекистонда ёғингарчилик бўлади | Qalampir.uz\n24 апрель куни Ўзбекистонда ёғингарчилик бўлади\nБу қизиқ\t23 Апрель 12:48 7156\nГидрометеорология хизмати маркази эртага, 24 апрель куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, қисқа муддатли ёмғир ёғади, момақалдироқ бўлади. Шарқий шамол йўналишини ўзгартириб, ғарбдан 5-10 м/с тезликда эсади, момақалдироқ вақтида 12-17 м/с гача кучаяди. Ҳарорат кечаси14-16 даража илиқ, кундузи 23-25 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 12-17 даража илиқ, кундузи 20-25 даража иссиқ бўлади.\nБухоро ва Навоий вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 14-19 даража илиқ, кундузи 21-26 даража иссиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, қисқа муддатли ёмғир ёғади, баъзи жойларда кучли бўлади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 12-17 даража илиқ, кундузи 20-25 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 14-19 даража илиқ, кундузи 25-30 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 14-19 даража илиқ, кундузи 21-26 даража иссиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир ёғади, баъзи жойларда кучли бўлади, момақалдироқ бўлади. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 7-12 даража, кундузи 13-18 даража илиқ бўлади.\n19 Май 11:12 59587\n18 Май 22:13 33291\n18 Май 16:28 29837\n19 Май 16:20 26464\n19 Май 08:47 23204


“Локомотив”га қарши ўйин кўчирилди | "NAVBAHOR" FUTBOL JAMOASINING RASMIY WEB SAHIFASI\n“Локомотив”га қарши ўйин кўчирилди\nЖорий йилги чемпионатнинг сўнгги туридан ўрин олган “Навбаҳор” ва “Локомотив” жамоалари ўртасидаги учрашув 20 ноябрь куни бўлиб ўтиши керак эди. Лекин, ўйин санасига бундан бироз вақт олдин ўзгариш киритилганлиги маълум бўлди. Яъни учрашув аввал белгиланганидек, 20 ноябрь куни эмас, аксинча 21 ноябрда ўтказиладиган бўлди. Шунингдек, “Пахтакор” – “Андижон” жамоалари ўртасидаги ўйин ҳам 21 ноябрь санасида бўлиб ўтади. Учрашувларни кўчирилишига мамлакат миллий терма жамоасининг Яманга қарши Қатарда майдонга тушганлиги сабаб сифатида кўрсатилмоқда.


4 метрли қудуққа тушиб кетган сигир қутқарилди - xabar.uz\n4 метрли қудуққа тушиб кетган сигир...\n14.09.2021 23:23 0 1445\nҚашқадарё вилояти Шаҳрисабз туманида қудуққа тушиб кетган сигир қутқариб олинди. Бу ҳақда Фавқулодда вазиятлар вазирлиги хабар берди.\nМаълум қилинишича, 2021 йилнинг 11 сентябрь куни соат 01:00 да Қашқадарё вилояти Шаҳрисабз тумани Фавқулодда вазиятлар бўлимининг 1050 қисқа рақами орқали Шаҳрисабз тумани «Пиллакашлик» МФЙда истиқомат қилувчи фуқаронинг сигири ҳовлисида қазилган чуқурлиги 4 метр бўлган қудуққа тушиб кетгани ҳамда уни олиб чиқишда амалий ёрдам сўраб мурожаат қилган.\nМазкур мурожаат юзасидан, туман ёнғин-қутқарув отряди айтилган манзилга зудлик билан етиб борди.\nҚутқарувчилар томонидан олиб борилган тезкор ҳаракатлар натижасида махсус қутқарув асбоб-анжомлари ёрдамида сигир қудуқдан чиқариб олинди.\nФВВ Қашқадарё сигир\nЖамият 12/09, 18:01\nҚашқадарё вилоят раҳбарлари «тушлик пулини бермаяпти»


Познер журналистика ва блогерлик ҳақида — Shermuhammad.Net\nБош саҳифа/Блогинг/Познер журналистика ва блогерлик ҳақида\nЖурналист ва блоггернинг фарқи борми? Фарқи бўлса нимада? Ёки бу иккаласи ҳам битта касб эгасими? Бу каби саволлар анчадан бери берилади ва уларга нисбатан турли жавоблар ҳам берилган. Хусусан, ўзим ҳам бир вақтлар блоггер Дилшод Абдуазизовнинг “Чумчуқни энди ким сўяди?” деган мақоласига раддияга ўхшаш блогпост ёзгандим.\nЯқинда россиялик журналист Владимир Познернинг шу борада билдирган фикрларини ўқиб қолдим. Бошқаларга ҳам қизиқ бўлиши мумкинлигини ҳисобга олиб, таржима қилиб, эътиборингизга ҳавола қилишга қарор қилдим.\nЖурналистлик – бу касб. Блоггерлик – бу ҳар нарса бўлиши мумкин, лекин, касб эмас. Журналист (агар ўз касби бўйича иш кўрса) ўз аудиториясини иложи борича кенг қамровли, холис ва ҳаққоний маълумот билан таъминлаши шарт”. У айтаётган ёки ёзаётган гаплари учун ўз аудиторияси олдида жавобгар. Блоггер эса ҳеч ким олдида ва ҳеч нарса учун жавобгар эмас. Баъзан мен шундай мисол келтираман: жанг майдонида ярадорга дуч келаган шифокор ундан “сен бизникимисан ёки йўқми?” деб сўрашга ҳаққи йўқ, у тиббий ёрдам кўрсатишга мажбур. Бу унинг бурчи. Агар у ўз бурчини бажармаса, у ортиқ шифокор эмас. Агар журналист бирор маълумотга эга бўлса, уни ўз аудиториясидан беркитишга ҳаққи йўқ, хабар беришга мажбур. Акс ҳолда, у ортиқ журналист эмас. Блоггер эса бу маълумотга кўнглига келгандек ёндошиши мумкин.\nблоггер журналистика Познер\n"Breaking" блогпостлар ҳақида


Тожикистон билан чегарада Қирғизистон ҳарбийлари кучайтирилган тартибга ўтказилди\n18 январ 2022, Тошкент вақти: 18:40\nТожикистон билан чегарадош қишлоқни назорат қилаётган қирғиз ҳарбийси.\nҚирғизистон ҳарбийлари Тожикистон билан чегарадош ҳудудларда кучайтирилган тартибда хизмат ўташга ўтказилди. Қирғизистон Миллий хавфсизлик қўмитаси Чегара хизматининг маълум қилишича, бундай қарор Тожикистон чегарага минемёт ўрнатгани ва айрим қирғиз қишлоқлари билан чегарадош ҳудудларга ҳарбийларини жамлаётгани ортидан қабул қилинди.\nҚирғизистон Миллий хавфсизлик қўмитаси Чегара хизматининг билдиришича, 26 декабрь куни қирғиз-тожик чегарасида барқарор вазият кузатилди. Тун тинч ўтди ва ҳеч қандай низо содир этилмади. Чегарачилар кучайтирилган тартибда хизмат ўташда давом этмоқда.\nҚирғиз расмийлари 25 декабрь куни соат 14:30 да тожик чегарачилари Қирғизистоннинг Лайлак тумани Сой қишлоғи яқинига минемёт ўрнатганларини, Дамба ва Мақсат қишлоғи билан чегарадош ҳудудларга эса ҳарбий куч жамлаётганини билдирган эди.\nҚирғизистон Чегара хизмати Тожикистон расмийлари билан телефон орқали олиб борилган музокаралардан сўнг минемёт ва ҳарбийлар олиб чиқиб кетилганини маълум қилди.\nБундан ташқари 25 декбарь куни соат 19:30 ларда Ўш-Боткен-Исфана автойўлининг Кўктош қишлоғи Иккитош участкасидан ўтган қисмида 3-4 нафар тожикистонлик қирғизистонликларнинг автомашиналарини тошбўрон қилишган. Автомашиналарга зарар етган, аммо одамлар жабрланмаган.\nВоқеа бўлган ҳудудда Кўктош чегара заставаси раҳбари огоҳлантириш тариқасида ҳавога қарата уч марта ўқ отишга мажбур бўлган. Шундан сўнг тожикистонликлар қочиб кетган.\nҚирғиз томони тарқатган маълумотларга таянилса, мазкур ҳудудда ҳодисадан сўнг икки давлат чегара хизмати расмийлари учрашган. Тожикистон расмийлари тошбўрон қилган шахслар қидирилаётганини билдирган.\nТожикистон ҳукумати ҳозирча 25 декабрь куни чегарада содир бўлган воқеалар юзасидан муносабат билдирмади.\n22 декабрь куни чегаранинг мазкур ҳудудида Тожикистон чегарачилари юк машинаси ҳайдовчиси бўлмиш Қирғизистон фуқаросига қарата ўқ отгани хабар қилинганди.\nДастлаб, Тожикистон ўз чегарачилари айбдор эканини тан олган. Бироқ 24 декабрь куни тарқатилган расмий баёнотда Тожикистон қирғиз ҳарбийларини провокацияда айблаган.\nТожикистонликларга қирғиз фуқаролари уйларини талашда кўмак кўрсатган уч киши судланди\nҚирғизистон ва Тожикистон президентларининг юзма-юз музокараси 6 соатдан бери давом этмоқда


Нафл рўзалар | HikmatNuri\nCategory Archives: Нафл рўзалар\nБу категорияда ошуро рўзаси ҳақидаги фатволар билан танишасиз.\n2011 йилги ошуро рўзаси\nDekabr 3, 2011 Hikmat Nuri\tLeave a comment\nҲурматли меҳмонлар! Кеча саҳифамизга қўйган чақириғимизда Уммул Қуро тақвимига кўра 5 декабрь душанба кунини ошуро куни ўлароқ эътиборингизга ҳавола қилган эдик. Бироқ, зулҳижжа ойининг охирги куни ҳаво булутли бўлгани ва муҳаррам ойининг ҳилоли кўринмагани учун, Саудия Арабистони Қироллиги Бош Муфтийси 6 декабрь ошуро куни эканини эълон қилди. Шу боис юқоридаги чақириғимизда 5 декабрь кунини ошуро куни деб эълон қилганимиз учун меҳмонларимиздан кечирим сўраймиз ва ошуро рўзасини 5 ва 6 декабрь кунлари тутишга ва бу билан Расулуллоҳ соллаллоҳу алайҳи ва салламнинг суннатларини амалга ошириб, Қиёмат кунида шафоатларига лойиқ бўлишга чақирамиз!\nwww.hikmatnuri.com веб саҳифаси таҳририяти\nҚазо ва нафл рўзаларни битта нийят билан тутиш жоизми?\nSentabr 2, 2011 Hikmat Nuri\tLeave a comment\nСавол: Қазо ва нафл рўзаларни битта нийят билан тутилса бўладими?\nЧамамда савол бераётган аёл, масалан, Арафа ёки Ошуро кунларидаги рўзани қазо нийяти билан тутишни сўраяпти, шекилли. Агар шундай бўлса, аёл кишининг Арафа кунги рўзани қазо нийяти билан тутишининг зарари йўқ ва бу билан Арафа кунидаги рўзанинг савобига ҳам эга бўлади. Шунингдек, Ошуро кунидаги рўзани ҳам қазо нийяти билан тутса савобли бўлаверади.\nСуҳандон: Ҳурматли шайх, шаввол ойининг олти кунини тутса ҳам–ми?!\n– Шаввол ойининг рўзасидан илгари рамазон ойининг рўзаси тўлиқ тутилган бўлиши керак. Масалан, рамазон ойидан беш кун рўзани тутмаган ва уларни бирин–кетин тутган ва шундан кейингина шаввол ойининг олти кунлик рўзасини пайдарпай бўлмаган ҳолда тутган бўлса ҳам, бунинг зарари йўқ. Муҳими, шуни билишимиз керакки, рамазон ойи рўзасининг қазосинини тугатишимиз керак. Бу, кўпчиликка муаммо бўлиб қолмоқда. Баъзи аёллар рамазон кунларининг қазосини тутмай туриб шавволнинг олти кунлик рўзасини тутиш жоиз, деб ўйламоқдалар ва бу билан шаввол ойини олти кунлик рўза ва қазо билан торайтирмоқдалар. Бу – хатодир. Чунки, рамазоннниг қазоси шавволнинг олти кунлик рўзасидан илгари тутилиши керак.\n– Ҳурматли шайх, демак, рамазон рўзасини тўлиқ тутилганидан кейингина шаввол ойидаги олти кунлик рўзани тутиш керак экан–да?\nШаввол рўзаси қачон тутилади?\nСуҳандон: Ироқлик тингловчимиз сўрамоқда: Рамазон рўзасининг қазосини тутишдан илгари шаввол ойининг олти кунлик рўзасини тутиш жоизми? Агар жоиз бўлмаса шаввол ойининг душанба кунги рўзасини рамазон рўзасининг қазоси нийятида ва шаввол рўзасини душанба кундаги савоб нийятида тутилса бўладими?\nШаввол ойидаги олти кунлик рўзанинг савоби, рамазон ойининг рўзаси тўлиқ тутилганидан кейингина ҳосил бўлади. Рамазон ойи рўзасидан қазоси бўлган одам шу қазоларни тутганидан кейингина шаввол ойининг олти кунлик рўзасини тутади. Чунки Расулуллоҳ соллаллоҳу алайҳи ва саллам: «Ким рамазон рўзасини тутса ва унга шаволнинг олти куни (рўзаси)ни қўшиб қўйса» дедилар. (Ҳа): «Рамазон рўзасини тутиб, кейин шавволнинг олти кунлик (рўзаси)ни қўшиб қўйса» дедилар (Имом Муслим 1984). Рамазондан қазоси бўлган одам, рамазонни тўлиқ тутмаган ҳисобланади. Шунинг учун ҳам, биз, рамазон ойи рўзасидан қазоси бўлган одамга: Аввало, шу қазойингизни, сўнгра шавволнинг олти кунлик рўзасини тутинг!,– деймиз. Мабодо шу олти кунлик рўза душанба ва пайшанба кунларига тўғри келиб қолса, уларнинг нийяти билан шавволнинг олти кунлик, душанба ва пайшанба рўзаларининг савоби ҳосил бўлаверади. Чунки Расулуллоҳ соллаллоҳу алайҳи ва саллам: «Дарҳақиқат, амаллар нийятларга қараб бўлади. Ҳар бир кишига қилган нийяти бўлади»– деганлар (Имом Бухорий 1; Абу Довуд 2203; Ибн Можа 2247).\nБиров шаръий узр билан рўзасини очди …\nСуҳандон: Тингловчимиз мисрлик Исмоил Муҳаммад сўрамоқда: Биров рамазон ойида шаръий узри бўлгани учун рўзасини очган эди. Шу одам рамазон ойида қазо қилган рўзаларини тутмай туриб, шаввол ойининг олти кунлик рўзасини тутиши жоизми?\nРамазон ойининг рўзасини бутунлай тутмай туриб, шаввол ойининг олти кунлик рўзасини тутиши жоиз эмас. Яъни, агар одам рамазон ойининг бир ёки ундан кўра кўпроқ кунлари рўзасининг қазосини тутмай туриб, шавволнинг олти кунлик рўзасини тутиши жоиз эмас. Чунки Расулуллоҳ соллаллоҳу алайҳи ва саллам: «Рамазон рўзасини тутиб, кейин шавволнинг олти кунлик (рўзаси)ни қўшиб қўйса» дедилар (Имом Муслим 1984). Маълумки, бирон кишининг рамазон ойидан бир кунлик қазоси қолсада: У рамазон ойи рўзасини тўлиқ тутди!,– деб айтилмайди. Балки: Рамазонни озгина кам ёки ярмини ёхуд чорагини ёда шунга ўхшаш қисминигина тутди, холос,– дейилади. Шунга биноан, биз бу кишига: Аввало зиммангиздаги рамазон қазосини, кейингина шаввол ойининг олти кунлик рўзасини тутинг!,– деймиз.\nШаввол ойининг ўттизинчи кунида рўза тутиш …\nAvgust 31, 2011 Hikmat Nuri\tLeave a comment\nСавол: Тақвимга кўра шаввол ойи йигирма тўққиз кун деб ёзилган бўлса, ўттизинчи куни рўза тутишнинг ҳукми нима?\nТақвимлар (фалакиёт) ҳисоблар(и)га асосланади, ҳилолни кўришга эмас. Шунинг учун ҳам тақвимларда ойларнинг барчаси ҳали етиб келинмаган бўлсада, йилнинг бошидан охиригача белигилаб қўйилади. Шу муносабат билан биз шундай деймиз: Агар тақвимда ойлар йигирма тўққиз кун қилиб кўрсатилган бўлса ва ундан олдинги ой ўттиз кун бўлиб тугалланган бўлса, кейинги ойнинг ўз ҳолича қолиши асос қилиб олинади. Чунки Расулуллоҳ соллаллоҳу алайҳи ва саллам: «У (рамазон ҳилоли)ни кўрмай туриб рўза тутманглар ва у (шаввол ойининг ҳилоли)ни кўрмай туриб оғиз очманглар. Агар ҳаво булутли бўлса саноқни ўттиз кун қилиб тугалланглар!»– деганлар. Шунга биноан шаввол ойи тақвимда йигирма тўққиз кун қилиб белгиланган бўлсада, бу ойни ўттиз кун қилиб ҳисоблашни айта оламиз.


Статқўм аҳолининг 10 йиллик даромадларини қайта ҳисоблади, аҳоли даромади 18,8 трлн сўмга кўпайди\nИқтисодиёт 14:54 / 06.08.2021 9335\nДавлат статистика қўмитаси хабарига кўра, энди уй-жой ижараси ҳам аҳоли даромадларига қўшиб ҳисобланади.\nСтатқўм буни “Миллий ҳисоблар тизими-2008” (МҲТ-2008) халқаро стандартини амалиётга жорий этиш ва Халқаро валюта жамғармаси ҳамда Осиё тараққиёт банки экспертлари тавсиялари асосида амалга оширилгани билан изоҳлади. Бунинг учун алоҳида низом ҳам ишлаб чиқилган.\nМисол учун, бир киши ойига турар жой учун 200 доллар ижара пули тўлайдиган бўлса, бу ижара пули унинг ойлик даромадига киритилади. Бу ҳолат иқтисодий операция ҳисобланади.\nAгар киши ўз уйида яшаса ва ижара пули тўламаса, бу ҳолат иқтисодий операция ҳисобланмайди. Бироқ бунда у худди шундай уйни ижарага олганида, тўлаши керак бўлган маблағ миқдорида шартли даромад олиши кераклиги ва бу даромадга тенг бўлган шартли яшаш хизматлари ҳисобга олинади.\nШуларни инобатга олиб қўмита аҳолининг 10 йиллик даромадини қайта ҳисоблаб чиқди. Натижада аҳоли даромадлари 5-6 фоизга, яъни 18,8 трлн.сўмга кўпайди. 2020- йил аҳоли умумий даромадларнинг номинал ҳажми 401,5 трлн. сўмдан 420,3 трлн. сўмга ошди.\nСтатистика қўмитаси маълумотлари асосида


Ҳали ҳаммаси яхши бўлади - Huquq.uz\nҲали ҳаммаси яхши бўлади\n17:29 - 01.02.2021\nОтам бир гапни кўп такрорларди: «Ҳали ҳаммаси яхши бўлади!». Бугун у оғир юрак хуружини бошидан ўтказди. Ҳозир шифокорлар унинг ҳаётини сақлаб қолишга уринишаяпти. Аммо ўзи айтганидек, ҳаммаси яхши бўлармикан? Ахир отам бир умр ҳалол меҳнат қилиб келди, бизни тарбиялади, ўқитди, ҳеч кимдан кам қилмай ўстирди. Энди роҳат кўраман деганда эса…\nШифохона ҳовлисидаги кекса теракка суянганча Оллоҳдан отамга умр сўрайман. Эсламасликка уринсам ҳам бўлиб ўтган воқеалар кўз ўнгимдан ўтиб, кўнглим безовталанади. Хаёлимда бир савол чарх уради: отамнинг юрагини нима шикастлади?!\nБунинг сабаблари шу қадар кўпки, ҳар бирини санашнинг имкони йўқ. Лекин мен шуни аниқ биламан: отамнинг шу аҳволга тушишига биз – икки қиз айбдормиз.\nТўғриси, отам сира дардга чалинмайди, табиатан забардаст яралгани боис бизни бир умр ҳимоя қилишга қодир, онам каби салга кўз ёши тўкавермайди, ҳиссиётга берилмасдан ақл билан иш тутади деб ўйлардим. Аслида оталар ҳам йиғлар экан.\nФақат уларнинг кўзлари эмас, юраги йиғларкан… Ана шунинг учун отамизнинг ғуссага ботганини доим ҳам билавермас эканмиз. Тўғри, улар суянган тоғимиз, ҳаётимизнинг устунлари. Бироқ фарзандининг кўз ёшини кўрса, қийналаётганини ҳис этса, шу метиндек тоғлар, шу мустаҳкам устунлар ҳам беихтиёр чўкар экан. Айниқса, қиз ўстирдим, «она қизим – ору номусим» деб ғурурланган отанинг бутун орзулари армонга айланса, бундан оғир алам бўладими? «Қоғозга ўроғлиқ қанддек авайлаб эгасига топширдим» деб суюниб юрса-ю, бирин-кетин икки қизи ҳам кўзида ёш билан остонасига қайтиб келса, қай отанинг юраги бир маромда уриб туради?!\nШуларни олдинроқ ўйлаганимда мен ҳам арзимаган жанжаллар туфайли уйга қайтиб келавермаган, норасида болаларимни сарсон қилмаган, турмуш ўртоғим билан яраштирмоқчи бўлган отамга «Уйингизга сиғмаяпманми?!» деб қўрслик қилмаган бўлардим. Эҳтимол, ўшанда қайтиб келганимдан уч кун ўтиб бу ҳол юз бермасмиди…\nОпамнинг оиласини ҳам тўкис деб бўлмайди. Эри олис юртга ишлаш учун кетди-ю қайтмади. Дараги йўқ. Бир-икки йил олдин қишлоқда гап тарқалди, поччам ўша ёқда уйланиб олганмиш. Буни эшитган опам уйга – отамнинг ҳузурига келиб, тўртта бола билан энди қандай яшашини айтиб бўзлади. Ҳафта ўтиб-ўтмай отам йўлга отланди. Ўн кунлардан сўнг сафардан ёлғиз қайт ди. Лом-мим демаса ҳам, ҳорғин юзлари, киртайиб қолган кўзларидан қаттиқ хафалиги аён. У ёқда куёви билан учрашдими, йўқми, бу ҳақда бизга бир гап айтмади, аммо кела солиб уй машмашасида қайин-бўйинлари билан чиқишолмай юрган опамни, жиянларимни кўчириб келди. Демак, куёвдан энди умид йўқ. Онам, табиийки, отамни саволларга кўмиб ташлади, бебурд куёвдан ёзғирди. Отамнинг эса жавоби шу бўлди: «Ҳаммаси яхши бўлади!».\nАниқроғи, биз опа-сингилларнинг кемтик оиламиз, олти фарзанднинг тирик етимга айлангани отамга кучли руҳий зарба бўлди… Таниш шифокор чиқиб, мени чақиргач, хаёлларим бўлинди. Ишқилиб яхши хабар айтсин-да деган илинжда унга ҳадик билан яқинлашдим.\n– Отангиз ўзига келди, аҳволи яхши, киришингиз мумкин. Бўғзимга тиқилган алам кўзларимдан ёш бўлиб сизди. Отамнинг ҳаётга қайтганидан бениҳоя хурсанд бўлсам-да, айбдорлик ҳисси ҳамон мени эзар, унинг кўзларига боқишга журъатим етмасди. Қайсарлигим, бўлар-бўлмас жанжалларим билан уни қаттиқ изтиробга солаётганимни билмабман. Фақат шуни биламанки, энди ҳаммаси бошқача бўлади. Ана ўшанда отам менинг бахтимдан қувонади, юраги таскин топиб, узоқ яшайди. Бу менинг қўлимдан келади. – Ҳали ҳаммаси яхши бўлади! – дедим отамнинг осма укол уланган қўлларидан тутганча. Аслида ундан кечирим сўрамоқчи, калта ўйлаганимдан пушаймонлигимни, ҳозирги қатъий қароримни, оиламга қайтаётганимни айтмоқчи эдим… Хоҳишимга қарши беихтиёр шу сўзлар тилимга келди. Отам эса ҳаммасини уққандек, майин жилмайиб, кўзларини ҳорғин юмди.


ДИҚҚАТ, ЯНГИ РУКН: «БИЗНИНГ БУЮК АЖДОДЛАРИМИЗ» - Ўзбекистон овози газетаси\nОдамзод борки, авлод-аждоди, Ватанининг тарихини билишни истайди. Бу — кўп айтилган ва тан олинган буюк ҳақиқат. Яна айтилади: Ўзликни англаш тарихни билишдан бошланади. Ёки «Тарихий хотираси бор инсон — иродали инсон», деб уқтирилади.\nБу фикрлар устида ўйлаб, хулоса қиладиган бўлсак, ўз тарихимизни, ота-боболаримиз кимлигини билишимиз ҳам қарз, ҳам фарзлигини англаймиз. Тарих бизга аввало сабоқ беради, тўғри йўл кўрсатади, куч-қувват бағишлайди.\nҚандай буюк ажододларимиз борлигини қанча кўп билсак, бошимизни шунча баланд кўтарамиз, фахрланамиз, ғурурланамиз, улар хотираси олдида масъулиятимиз ҳам ошади.\nЯқин ўтмишда биздан тарихимизни, аждодларимиз ким бўлганини яшириб келишди. Агар биз буюк боболаримиз Амир Темур, Жалолиддин Мангуберди жасоратларидан, Аҳмад Фарғоний, Муҳаммад Хоразмий, Ибн Сино, Абу Райҳон Беруний каби жаҳонга машҳур олимларимизнинг қаҳрамонона ҳаёти ва оламшумул кашфиётларидан хабардор бўлганимизда ғуруримиз ошиб-тошган, кўксимиз тоғ каби баланд кўтарилган бўларди. Бундан мустабид замон манфаатдор эмасди, албатта.\nШунинг учун аждодларимиз номлари, буюк мерослари биздан сир тутилди. Бунинг устига, халқимизни саводсизга чиқаришди. Ота-боболари кимлигини билмаган, саводсиз, маданиятсиз, деб ҳақоратланиб келинган киши елкасини қисиб, бошини эгиб, ўзини ожиз ҳис этиб яшашга мажбур бўлади.\nМустақиллик шарофати билан тарих ҳақиқатини тиклаш бошланди. Тарихимизни, аждодларимизни билиш, улар қолдирган бой меросни ўрганиш борасида катта ишлар қилинди. Аммо тарихимизнинг қанчалик бойлиги, биз ҳали ҳаёти ва қолдирган бебаҳо меросини ўрганмаган улуғ боболаримиз оз эмаслигини ҳисобга олиб, айтадиган бўлсак, қилинган ишлардан кўра, қилинмаган ишларимиз кўплигини англаймиз.\nПрезидентимизнинг Олий Мажлисга Мурожаатида «Буюк аллома ва адибларимиз, азиз-авлиёларимизнинг бебаҳо мероси, енгилмас саркарда ва арбобларимизнинг жасоратини ёшлар онгига сингдириш, уларда миллий ғурур ва ифтихор туйғуларини кучайтиришга алоҳида эътибор қаратишимиз керак.\nШу мақсадда, Ўзбекистон Миллий телерадиокомпанияси таркибида «Ўзбекистон тарихи» каналини ташкил этиб, илмий жамоатчилик, ижодкор зиёлиларимиз билан биргаликда унинг дастурларини пухта шакллантириш керак», деган даъвати замирида ҳам катта маъно-мақсад ётибди. Тарихни билиш бебаҳо тарбиявий аҳамиятга эгалиги, тарих сабоқлари инсонни ҳушёрликка чорлаши, ота-боболаримиз кимлигини билиш бизга ишонч, ғурур, куч-қувват бағишлаши ҳисобга олиниб айтилмоқда бу сўзлар.\nГазетамизнинг бугунги сонидан бошлаб «Бизнинг буюк аждодларимиз» рукнини ташкил этаяпмиз. Мақсад — бизга номлари ва илмий, ижодий мероси, қаҳрамонликлари маълум ва номаълум бўлган боболаримиз ҳақида газетхонларга кўпроқ маълумот бериш, айниқса, ёшларимизни уларнинг бебаҳо маънавий хазинасидан баҳраманд қилиш. Кўпдан-кўп улуғ боболаримиз номларини биламиз, аммо уларнинг илм-фан, адабиётдаги, ватан ҳимоясидаги хизматларини аниқ билмаймиз.\nБиз тарихчи олимларимиз ва мутахассисларни, ижодкорларни ушбу мавзуни ёритишда фаол иштирок этишга даъват этамиз. Бу мавзудаги мақолалар йил охирида китоб ҳолида чоп этилади. Мурожаат учун телефонлар: (71) 233-81-97, (71) 233-65-45. Электрон манзил: E-mail: info@ uzbekistonovozi.uz


Самарқанд вилоятида куйдирги аломатига эга касаллар борлиги инкор этилди\n21:26 / 03.08.2015 3325\nЎзбекистон Қишлоқ ва сув хўжалиги вазирлигининг Давлат бош ветеринария бошқармасида яқинда бир қатор хорижий ОАВларда Самарқанд вилоятида 19 киши куйдиргига гумон қилиниб шифохонага ётқазилгани ҳақидаги хабар инкор этилди.\n“Бу маълумот ҳақиқатга тўғри келмайди. На Самарқанд вилоятида, на Ўзбекистоннинг бошқа ҳудудларида куйдирги аломатларига эга бўлган касаллар аниқланмаган”, деб айтди бошқарма раҳбари Баҳром Норқобулов.\nНорқобуловнинг таъкидлашича, ўз вақтида амалга оширилаётган профилактик чоралар туфайли жорий йилда фермерлик, деҳқонлик ва шахсий хўжаликларда мавжуд бўлган чорва куйдиргига қарши иммунланган.\nНорқобулов Ўзбекистоннинг барча ветеринария хизматлари захирада бу касалликка қарши етарлича миқдорда эмлаш воситасига эканлигини қўшимча қилиб ўтди. Бундан ташқари, касалликнинг тарқалиш манбалари доимий назорат остига олинган. Чорвани сўйиш қоидаларига риоя қилиш бўйича қатъий чоралар кўрилмоқда. Аҳоли ўртасида мунтазам равишда тушунтириш ишлари олиб борилмоқда.\nНорқобулов шу билан бирга ёз мавсумида чорва орасида юқумли касалликларнинг тарқалиши хавфи кучайишини қўшимча қилиб ўтди.


Тушкунлик — «Биз ҳар томонлама сиқувга олинганмиз» (2 Коринфликларга 4:8)\nТушкунлик — «Биз ҳар томонлама сиқувга олинганмиз»\nЭрим билан 25 йил бирга яшаган бўлсак ҳам ажрашдик. Фарзандларим Яҳовадан юз ўгиришди. Мен бир нечта жиддий касалликни бошдан кечирдим. Кейин депрессияга тушдим. Турмушим чилпарчин бўлиб кетди ва ҳаётдан умуман совидим. Йиғилишларга бормай ҳамда ваъз қилмай қўйдим (Жюн).\nҲАЁТДАГИ қийинчиликлар ҳеч кимни, шу жумладан Худонинг халқини ҳам четлаб ўтмайди. Сано бастакори шундай ёзган: «Ичим хавотирга тўлиб кетган» (Забур 93:19). Шунингдек, Исо охирзамонда «турмуш ташвишлари» айниқса Яҳовага бўлган хизматимизни адо этишга тўсқинлик қилиши мумкинлигини айтган (Луқо 21:34). Сиз ҳам иқтисодий танқислик, оилавий келишмовчилик ёки соғлик муаммолари дастидан чарчаяпсизми? Бу қийинчиликлар билан курашишда Яҳова сизга қандай ёрдам бера олади?\n«Инсонларникидан устун турган куч»\nБиз ушбу қийинчиликларни ўз кучимиз билан енга олмаймиз. Ҳаворий Павлус қуйидаги сўзларни ёзган: «Биз ҳар томонлама сиқувга олинган бўлсак-да, лекин эзилмаймиз. Нима қилишимизни билмасак-да, чорасиз эмасмиз. Қайғудан эзиляпмиз, бироқ ҳалок бўлмаяпмиз». Буларнинг барига чидашимизга нима ёрдам беради? Қудратли Тангримиз Яҳовадан келаётган куч, яъни «инсонларникидан устун турган куч» (2 Коринфликларга 4:7–9).\nИлгари «инсонларникидан устун турган кучни» қандай олганингиз устида мулоҳаза юритинг. Далдали нутқ тинглагач, Яҳованинг содиқ севгиси учун янада миннатдор бўлганингиз эсингиздами? Бошқаларга бўлажак жаннат ҳақида таълим берганингизда, Яҳованинг ваъдаларига бўлган ишончингиз мустаҳкамланиб боргани-чи? Чиндан ҳам, жамоат учрашувларига қатнаш ва имондошлар билан мулоқот қилиш орқали турмуш ташвишларига қарши курашишга куч топамиз. Натижада юрагимиз хотиржам бўлиб, Яҳовага хурсандчилик ила хизмат қиламиз.\nДарҳақиқат, баъзан вазифаларингиз бошингиздан тошиб кетгандек туюлиши мумкин. Масалан, Яҳова биздан Шоҳлик манфаатларини биринчи ўринга қўйиб, илоҳий хизматда фаол қолишимизни кутади (Матто 6:33; Луқо 13:24). Аммо қувғинлар, ёмон соғлик ёки оилавий муаммолар тинка-мадорингизни қуритаётган бўлса-чи? Ёки дунёвий ишингиз жамоат ишларига сарфлашингиз мумкин бўлган вақт ва кучингизни олаётган бўлса-чи? Шунча кўп вазифаларга улгуриш керак, лекин қани бунча вақт ва куч?! Бундан сиз ўзингизни эзилган ҳис қиласиз. Эҳтимол, нега Яҳова кучимдан ортиғини талаб қиляпти, деб ўйланиб қолаётгандирсиз.\nЯҳова вазиятни яхши тушунади. У ҳеч қачон кучимиздан ортиғини кутмайди. Шунингдек, У жисмоний ҳамда ҳиссий кучимиз қайта тикланиши учун вақт талаб этилишини билади (Забур 102:13, 14).\nМасалан, Яҳова Илёс пайғамбарга қандай ғамхўрлик қилганини кўриб чиқайлик. Илёс қаттиқ тушкунликка ва қўрқувга тушиб саҳрога қочганида, Яҳова унга танбеҳ бериб, ўз вазифасини бажариши учун орқага қайтишни буюрдими? Асло. Яҳова икки марта фариштасини юбориб, ухлаб қолган Илёсни оҳиста уйғотди ва қорнини тўйғазди. 40 кун ўтгач ҳам Илёс тушкунликни ва қўрқувини енга олмади. Хўш, унга ёрдам бериш учун Яҳова нима қилди? Биринчидан, Яҳова уни ҳимоя қила олишини намоён этди. Иккинчидан, Яҳова «майин шабада товуши» билан унга далда берди. Якунида, Тангри Яҳова Унинг минглаб садоқатли топинувчилари борлигини Илёсга аён қилди. Кўп ўтмай, Илёс яна ғайрат ила хизматини давом эттирди (3 Шоҳлар 19:1–19). Бундан нимани билиб оляпмиз? Илёс тушкунликка тушиб қолганида, Яҳова унга сабр-бардош қилиб раҳм-шафқат кўрсатди. Яҳова — ўзгармас Худодир. Демак, У бизга ҳам худди шундай ғамхўрлик қилади.\nЯҳова учун нима қила олишингиз ҳақда мулоҳаза юритганингизда кучингизга тўғри баҳо беринг. Ҳозир қўлингиздан келадиган ишни ўтмишдаги билан солиштирманг. Мисол учун, бир неча ой ёки йил югуришни машқ қилмаган спортчи бирданига одатдаги машқларни қила олмайди. Аксинча, у кичкина мақсадлар қўйиб, кучга тўлади ва чиниқади. Масиҳийлар ҳам мана шундай спортчига ўхшайди. Улар аниқ мақсадни кўзлаб машқ қилишади (1 Коринфликларга 9:24–27). Эҳтимол айни пайтда қўлингиздан келадиган маънавий мақсадлардан бирини қўйиш ҳақида ўйлаб кўрарсиз. Масалан, жамоат учрашувларига қатнашни ўз олдингизга мақсад қиларсиз. Бунга эришиш учун Яҳовадан мадад сўранг. Маънавий кучга тўлганингиз сайин, «татиб кўр, биласан, Эгамиз яхшидир», деган сўзларнинг ҳақиқат эканига амин бўласиз (Забур 33:9). Яҳова, Унга бўлган севгини намоён этиш учун қилган ҳар қандай ҳаракатингизни, ҳатто арзимасдек туюлса ҳам, жуда қадрлашини унутманг (Луқо 21:1–4).\nЯҳова ҳеч қачон кучимиздан ортиғини кутмайди\n«Мен узоқ вақт кутган далда манбаи»\nЯҳова Жюнга маънан тикланишга қандай ёрдам берди? У шундан деб бўлишди: «Яҳовадан мадад сўраб тинмай ибодат қилардим. Сўнг, келиним шаҳримизда анжуман ўтказилиши ҳақида айтиб қолди. Мен анжуман дастурининг бир кунини тинглашга қарор қилдим. Яҳованинг халқи билан якдил бўлишдан ўзимни бахтиёр ҳис қилдим. Бу анжуман, мен узоқ вақт кутган далда манбаи бўлди. Эндиликда хурсандчилик ила Яҳовага хизмат қиляпман. Ҳаётим қайтадан мазмунга тўлди. Қолаверса, биродару опа-сингилларга ва уларнинг ёрдамига муҳтож эканимни тушуниб етдим. Орқага қайтишимга имкон бўлгани учун жуда миннатдорман».\nТехника жиҳозлари, саломатлик, пул ва мағрурликка тўғри муносабатда бўлиб, қандай қилиб Аллоҳга яқинлашишимиз мумкин?\nҒам-қайғуларни қандай енгса бўлади?\nАгар стрессдан ортиқ даражада ташвишлансангиз, Муқаддас Китоб ёрдам беради.


Митчел Яқин Шарқ сафарини давом эттирмоқда\nАҚШнинг Яқин Шарқ бўйича махсус вакили Жорж Митчел Ливанга сафар қилди.\nЖорж Митчел ўтган ҳафта Ливанда ўтказилган парламент сайловларида аксилсурия иттифоқи ғалаба қозонгандан буён бу давлатга сафар қилаётган юқори мартабали биринчи АҚШ расмийсидир.\nЛивандан сўнг АҚШ расмийси Сурияга йўл олади. Бундан аввал эса Жорж Митчел Исроил ва Фаластинда бўлиб маҳаллий ҳукумат расмийлари билан учрашди. Бу сўзлашувлар чоғида Митчелл расмий Вашингтон Исроил билан ёнма-ён Фаластин давлати ташкил этиш ғоясини қўллаб-қувватлашини яна бир бор таъкидлади.


Бугунги шиддат билан ўзгараётган замонда инсоният тинчлик нақадар улуғ неъмат эканини тобора теран англамоқда. Дунёнинг турли мамлакатларини домига тортаётган уруш, ихтилоф, зиддият ва келишмовчиликлар қанчадан-қанча бегуноҳ инсонларнинг умрига зомин бўлмоқда. Шу сабабли шаҳарлар вайрон, халқ саросимада, тараққиёт инқирозга юз тутган. Маънавият-маърифат издан чиққан. Бир бурда нонга зор болалар кўчаларда тентираган. Оила маликаси бўлишга ҳақли аёллар хўрланган...\nАна шундай пайтларда юртимизнинг тинч-осудалиги, халқимизнинг бахтиёрлигидан қувонасан киши. Одамларнинг кайфияти чоғ, усти бут, қорни тўқ. Шукрлар бўлсинки, тўй-ҳашамлар, байрамлар шоду хуррамликда ўтмоқда. Шаҳару қишлоқларимиз обод, осмонимиз мусаффо, ризқимиз тўкин, бағримиз бутун.\nНотинчлик ва беқарорлик, зиддият ва қарама-қаршилик бўлган ҳудудда меҳр-оқибат, ҳурмат-эҳтиром, бағрикенглик ва тотувлик, ҳамжиҳатлик бўлмайди. Жаннатмонанд юртимизнинг қадрига етиш, унинг сарҳадларини ҳимоя қилиш, турли хуруж ва бузғунчи ғоялардан асраб-авайлаш нақадар муҳим эканини яна бир бор ҳис этмоқдамиз. Шундай озод ва обод юртда яшаётганимиздан фахрланмай, ғурурланмай бўладими, ахир?! Бунинг учун ҳар тонг Яратганга шукроналар айтамиз.\nЮртимизнинг тинч, халқимизнинг осойишталигини кўзлаган ҳарбийларимиз туну кун юрт сарҳадларини кўз қорачиғидек асрамоқда. Ёшларимиз ичида ҳарбий бўлишни қалбига тукканлар сони кундан-кунга кўпайиб бораётгани қувонарли ҳол, албатта.\nВатан меҳри барчамизга она сути, ота насиҳати, устозлар таълимоти билан кириб қон-қонимиз, жон-жонимизга сингиб улгурган. Унинг тинчлиги – бизнинг тинчлигимиз, унинг қувончи биз учун бахт-омад калити эканини бир зум бўлса-да унутишга асло ҳақимиз йўқ.\n2323 марта ўқилди\nДругие материалы в этой категории: « Домла Икромча\tМуносабат: Воқеликни билатуриб, бузиб талқин қилиш – адолатсизлик »


Янги йилингиз муборак бўлсин! | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Янги йилингиз муборак бўлсин!\n31.12.2015 13:15\t"Навбаҳор" футбол клуби Ўзбекистон аҳолисини кириб келаётган янги 2016 йил билан самимий қутлайди. Жамоа раҳбарияти, мураббийлар штаби, футболчилар ва барча клуб ходимлари номидан юртдошларимизнинг ишларида муваффақиятлар, янги ютуқлар ва марраларга эришишларини, мустаҳкам соғлик, бахт, тинчлик ва осойишталикни чин кўнгилдан тилаб қоламиз!\nДилшод Жабборов: Барчангизни кириб келаётган янги 2016 йил билан чин дилдан табриклайман.Аллох барчамизни ўз панохида асрасин,оилаларимизни тинч-тотув, xонадонларимизни ўзининг файз ва баракотлари билан тўлдирсин. Ҳамюртларимиз уч юз олтмиш беш кун рохат-фароғат кўршларига тилакдошман. Мухлисларимизга якунланган мавсумда қўллаб-қувватлаб турганлари учун катта рахмат айтаман. Яна бир бор кириб келаётган Янги йилингиз билан азизлар!!!\nАлишер Саматов: Барча ватандошларимизни кириб келаётган Янги йил байрами билан чин қалбимдан табриклайман. 2016 йилнинг қадами қутлуғ ва xосиятли келсин! Xонадонларимиздан файз, барака аримасин! Юртимиз тинч, xалқимиз омон бўлсин, Яратганимиз ўз панохида сақласин! Янги йил барчамизга муборак бўлсин!\nҒайрат Жўраев: Кириб келаётган 2016 йил билан барча юртдошларимизни, футбол мухисларини чин қалбимдан табриклайман. Барчага янги йилда соғлик-саломатлик, оилавий бахт, ҳамма ўйлаган ва режалаштирган орзу-ниятларига етиб юришини тилаб қоламан. Янги йил барчамизга ҳайрли келсин!\nТоҳир Шамситдинов: 2016- йил барчага омадли келсин! Жумладан, жамоамиз учун ҳам келаси мавсум муваффақиятли ўтишини тилайман. Кириб келаётган йил ҳамма учун ўзи орзу қилганидек бўлишини, барча орзуларига, истакларига эришишини тилаб қоламан! Ҳамма баxтли бўлсин. Омад, орзу, умид, баxт ва доим энг яқин ҳамроҳимиз бўлишини тилаб қоламан!\nҚаҳрамон Мухаммаджонов: Бутун Ўзбекистонимизни, xалқимизни шу жумладан "Навбаҳор" мухлисларини кириб келаётган янги йил билан чин юракдан муборакбод этаман. Янги йил хаммамизга омадли ва қутлуғ келсин. 2016- йилда жамоамиз юқори ўринларни олишига тилакдошман. Хар кунимиз байрам бўлсин!\nСанъат Шихов: Азиз "Навбаҳор" мухлислари, барчангизни кириб келаётган янги йил билан чин қалбимдан табриклайман! Доим xушчақчақ ва қувноқ бўлиб юришингизни Аллохдан сўраб қоламан. Ким нима ният қилган бўлса ниятига етишишига тилакдошман. Ўзбекистонимиз доимо шунақангги тинч бўлсин. Янги йил муборак!\nОтабек Валижонов: Кириб келаётган янги 2016 йил билан чин қалбимдан муборакбод этаман. Янги йилни неки орзу умид билан кутишни истаётган бўлсангиз барча орзуларингиз рўёбини берсин. Энг яхши тилакларим фақат сиз қадрдон мухлисларимиз ва ҳамюртларимиз учун. Янги йил барчангизни хонадонингизга бахт, тўкинлик олиб келсин. 12 ой бахт-у, саодат сизларни тарк этмасин!\nАлишер Маҳмудов: Мана 2015- йилни ҳам сўнгги куни келди. Мақсадига, ниятига, орзусига ета олмганларга хеч қачон афсусланманг дейман. Чунки олдинда сиз учун омадли бўлиши кутилаётган 2016 йил кириб келмоқда. Шу кунгача эриша олмаётган барча орзуларингизга эришишингизни тилайман. Инсон учун биринчи ўринда соғлиқ туради. 2017 йилгача ва ундан кейин ҳам хеч ҳам касал бўлманг!\nРоббим Ҳасанов: "Лочинлар"нинг барча жонкуяр мухлисларини қолаверса Ўзбекистон ахлига кириб келаётган янги 2016- йил билан табриклайман. Барчага узоқ умр, сихат-саломатлик тилайман. Омад ва баxт сизни хеч қачон тарк этмасин. Барчанинг хонадонида тўйлар бўлсин! Ишларингизда ривож, топганларингизга барака берсин. Бу ўтган йилда амалга ошмаган орзу истакларингиз 2016- йилда амалга ошишини тилайман. Оилавий xотиржамлик, тинчлик, тотувлик ҳеч бирингиздан аримасин. Бугунги кечани шундай xурсандчилик ва юқори кайфиятда ўтказинки, шу xурсандчилик сиз билан кейинги байрамгача бирга бўлсин!


22:47 30 Октябр 2020\n18:47 15.05.2020 Ҳавола олиш\nТОШКЕНТ, 15 май — Sputnik. Сирдарё вилотининг Мирзаобод, Оқолтин ва Сардоба туманларида жорий йилда 10 мингга яқин иш ўрни яратиш кўзда тутилган. Бу ҳақда президент Шавкат Мирзиёевнинг Мирзаобод туманидаги ташрифи давомида маълум қилинди.\nТаъкидланишича, туманнинг “Навбаҳор” маҳалласи ҳудудида 360 квартирали 9 та кўп қаватли уй барпо этилиши режалаштирилган. Шунингдек, “Навбаҳор”, “Ҳақиқат” ва “Янгиовул” маҳаллаларида жами 616 та коттеж таъмирланади.\nДавлат раҳбари мирзаободлик нуронийлар, маҳалла фаоллари ва хонадон эгалари билан учрашди. Уй-жойлар ва инфратузилмани тиклаш, электр энергия, газ, ичимлик суви таъминоти ва йўлларни таъмирлаш бўйича зарур чоралар кўрилаётгани айтилди.\n“Қисқа вақтда қиймати 2 триллион 143 миллиард сўмлик 323 та катта-кичик лойиҳалар шакллантирилди. Уларни татбиқ этиш ҳисобига Мирзаобод, Оқолтин ва Сардоба туманларида жорий йилда 10 мингга яқин иш ўрни яратиш кўзда тутилган”, - дейилган давлат раҳбари матбуот хизмати хабарида.\nПрезидент бу ерда ҳам қурилиши режалаштирилган турар жойларнинг пойдеворига тамал тоши қўйди.


Маданият вазирлиги айрим санъаткорларнинг тўй ва тадбирларда карантин қоидаларини бузиши юзасидан баёнот берди - zarnews.uz\nМамлакатимизда пандемия шароитига қарамай, айрим санъаткорлар томонидан тўй ва тадбирларда карантин қоидаларини бузиш ҳолатлари учраб турибди.\nСенатнинг Ёшлар, маданият ва спорт масалалари қўмитаси раиси Бахтиёр Сайфуллаев кўра-била туриб тартиб-қоидани менсимай бузган юлдузларни танқид қилган эди. Шунингдек, ушбу ҳолат жамоатчилик муҳокамасига сабаб бўлди.\nМаданият вазирлиги ушбу масалада баёнот берди.\n"Албатта, Маданият вазирлиги ушбу хатти-ҳаракатларни маъқулламайди ва карантин қоидалари истисносиз ҳар бир шахс учун мажбурийлигини, уни бузганларга қатъий чора кўрилишини қўллаб-қувватлайди.\nБироқ юртимизда яшаётган ҳар бир фуқаро, қандай касб эгаси бўлишидан қатъий назар маълум ҳуқуқ ва мажбуриятларга эга. Уларнинг шахсий ҳаётини назорат қилишга ҳеч кимнинг ҳаққи йўқ. Жумладан, Маданият вазирлиги ҳам санъаткорларнинг шахсий ишларига аралашиш ваколатига эга эмас. Вазирликнинг низом билан тасдиқланган фаолият чегаралари мавжуд бўлиб, ундан ташқарига чиқиш қонунан мумкин эмас. Шахснинг жамиятдаги хатоси ёки жинояти учун чора кўришга масъул бўлган органлар қонуннинг барча учун баробарлиги тамойилига асосланган ҳолда фаолият олиб боради.\nТабиийки, санъат аҳли миллионлаб мухлисларнинг нигоҳида ва диққат марказида бўлади. Лекин бу унга қандайдир имтиёз эмас, аксинча, улкан жавобгарлик ва масъулият юклайди. Маданият вазирлиги соҳа вакилларидан ўз ҳаёти ва фаолиятларида ушбу мезонга амал қилишларини сўрайди. Ўз навбатида, масъул идораларни белгиланган меъёрларни бузган санъаткорларнинг жавобгарлигини таъминлаш учун қонуний чоралар кўришга чақиради. Зеро, қонун барчага баробар!", дейилади баёнотда.\nТеглар: Маданият вазирлиги\nЧет элга чиқиш учун СОVID-19га чалинмаганлик тўғрисида маълумотномани қаердан олиш мумкин?


Навбатдаги ПРЕСС-ТУР Конимех туманида ўтказилди – HURRIYAT\n12 oy oldin behzod 4\nЎзбекистон Журналистлари ижодий уюшмаси Навоий вилояти бўлими ташаббуси билан шаҳар-туманларда ўтказилаётган Пресс-турнинг навбатдагиси Конимех туманида бўлиб ўтди. Маҳаллий ва республика ОАВ вакиллари – 20 нафар журналист иштирок этган тадбир давомида қатнашчилар туманда амалга оширилаётган ижтимоий-иқтисодий ўзгаришлар, бунёдкорлик ишлари билан танишишди.\nДарҳақиқат, бугунги кунда 37 минг нафардан ортиқ аҳоли истиқомат қилаётган ҳудуд тараққий этмоқда. Айниқса, сўнгги икки йил ичида туманга инвесторларнинг ташрифи, қолаверса, маҳаллий тадбиркорларнинг лойиҳалари кўпайиб, янги-янги замонавий корхоналар фаолият бошлаяпти.\nНаслли қорамолчилик, йўл ва бинолар қурилишида ишлатиладиган маҳсулотлар ишлаб чиқариш ҳамда иссиқхоначилик йўналишидаги “Konimex Nasl Chorva” Ўзбекистон — Эрон қўшма корхонаси, “Navoiy Gips Xomashyo”, “Riverstone Powders”, “Konimex — Askomj” масъулияти чекланган жамиятлари бугунги кунда ҳудуддаги истиқболли корхоналардан саналади. Пресс-тур доирасида журналистлар мазкур корхоналар фаолияти билан яқиндан танишиб, тадбиркорлар, инвесторлар ҳамда ишчи-ходимлар билан мулоқот олиб боришди.\n— Яқинда Ўзбекистонда 50 йил давомида бизнес юритиш борасида шартнома имзоладик, — дейди эронлик инвестор Хассан Шабанали. — Юртингизда Навоий вилоятининг тўлиқ эркин иқтисодий ҳудуд, деб эълон қилингани бизни ўзига жалб этиб, Конимехда иш бошлаганмиз. Бу ерда минг бошгача қорамол парваришлаш сиғимига эга замонавий қорамолчилик биносини ташкил этаяпмиз. Куни кеча туман ҳудудидан бизга минг гектар ер ажратиб берилди. Мазкур дашт ерларида томчилаб суғориш орқали озуқа етиштиришни йўлга қўямиз.\nЎтган йилдан буён фаолият юритаётган “Riverstone Powders” МЧЖ МП-1 маркали активлаштирилган минерал кукун ишлаб чиқарадиган юртимиздаги ягона субъект саналади. У ишлаб чиқараётган маҳсулот йўл қурилиш корхоналарига етказиб берилмоқда. Мазкур модда асфальт қопламага қўшилгач, йўлнинг чидамлилик даражасини икки баробарга оширади ҳамда ундан фойдаланиш муддати ҳам шунчага кўпаяди. Ушбу корхона бугунги кунда фаолиятини кенгайтириб, Марказий Осиё бўйича ўз маҳсулотларини экспортга чиқариш ҳаракатида.\nЖурналистлар тадбир давомида нафақат иқтисодий соҳа, балки туманнинг ижтимоий ҳаёти билан танишиш мақсадида “Кенимех таны” газетаси таҳририяти, туман Болалар ва ўсмирлар спорт мактаби фаолияти, қолаверса, Давлат хизматлари ҳамда Маънавият ва маърифат марказларининг янги биноларини бориб кўришди.\nПресс-тур якунида туман ҳокими Муратхан Эгамқулов иштирокида матбуот анжумани ташкил этилиб, журналистлар ўзларини қизиқтирган саволлар юзасидан туман раҳбари билан юзма-юз мулоқот олиб боришди.\nТуман марказий бозоридаги савдогарларнинг норозилиги қандай ечим топгани, туман газетаси фаолиятига эътибор қаратилиш-қаратилмаслиги, инвесторларни жалб қилиш борасида яна қандай ишлар олиб борилаётгани, жорий йилда туманга қўшиб берилган ҳудуд — Зафаробод қўрғонида аҳоли учун қандай ўзгаришлар амалга оширилаётгани каби саволлар анжуманга қизғин руҳ бағишлади.\n— Яқин уч йилда Конимех чорвачиликка ихтисослашган тумандан саноатлашган ҳудудга айланди, — деди М.Эгамқулов. — 2019-2020 йилларда туманни ижтимоий-иқтисодий ривожлантириш дастурига асосан 25 та лойиҳа амалга оширилмоқда. Маҳаллий тадбиркорларнинг ташаббускорлиги тобора ошаётгани ва туманга тўғридан-тўғри хорижий инвестицияларни жалб этиш бўйича ишлар жадаллашганини инобатга олсак, натижалар режадан ҳам кўра салмоқли. Хусусан, бугунги кунда туман ҳокимлиги ва Канада, Украина, Греция, Хитой ва Ҳиндистон каби давлатларнинг бир қатор компаниялари билан музокаралар олиб борилмоқда. Улар муваффақиятли якун топса, сутни, жунни ҳамда қўй терисини қайта ишлаш, гранулаланган туз ишлаб чиқариш, мавжуд маҳсулотларни экспортга чиқариш каби йўналишларда янги ва замонавий корхоналар ташкил этилади.\n— Конимех ижтимоий тармоқларда вилоятимизнинг энг кўп танқидга учраётган ҳудудларидан саналади, — дейди биз билан суҳбатда “Навоий ёшлари” газетаси муҳаррири, тадбир иштирокчиси Санжар Қурбонов. — Бироқ бу ерда бўлаётган ўзгаришларнинг кўлами бошқа шаҳар-туманларимизга қараганда кўпроқ десак, хато эмас. Пресс-тур жараёнида бунга амин бўлдик. ОАВ билан бирга ижтимоий тармоқларда ҳам мазкур янгиланишлар жараёнини холис ёритиб борсак, бу катта иш бўлади. Шу жиҳатдан олиб қараганда бугунги Пресс-тур алоҳида аҳамиятга эга бўлди.\nУюшма томонидан анъанавий тарзда ўтказилиб келинаётган бу галги тадбир дастуридан туманнинг фольклор жамоалари ҳамда истеъдодли ёшларнинг чиқишлари ҳам ўрин олгани иштирокчиларда катта таассурот қолдирди.\nPrevious Қобиқдаги акс-садо\nNext Йўлларни туташтирган орзулар


“Жинсий жиҳод” қурбонлари Ўзбекистонга қайтмоқда\n10:41 / 21.09.2015\nСурия ва Ироқ ҳудудида фаолият юритаётган турли радикал гуруҳлар, биринчи навбатда ИШИД сафларига “жинсий жиҳод”ни амалга ошириш мақсадида қўшилган ўзбекистонлик аёллар алданганларини тушуниб, ўз юртларига қайтмоқда. Бу ҳақда журналист Марҳабо Норметова ёзмоқда.\n“Жинсий жиҳод” тушунчаси илк бораси 2013 йилда пайдо бўлган эди: ўшанда саудиялик диний тарғиботчи Муҳаммад ал-Орифий аёлларни Сурияга йўл олиб, ўз таналари билан “жиҳодчи”ларни қўллаб-қувватлашга чақирган эди. Орифий бундай ишни амалга оширган аёллар албатта жаннатга тушажакларини таъкидлади. У ҳатто эрли аёлларни ҳам террорчилар билан “қисқа алоқалар” қилишга даъват этди.\n2014 йилда ИШИД раҳбарияти AINA ахборот агентлиги орқали махсус фатво матнини тарқатиб, у орқали мусулмон аёлларни мана шундай “жиҳод”га ундади. Бундан ташқари, ўзига қарам ҳудудларда ушбу гуруҳ эркаклар зиммасига ҳарбий мажбурият юклаш баробарида, аёлларга нисбатан ҳам жинсий мажбурият жорий қилди. Фатво матнида бу тушунча “жиҳод ал-никоҳ” деб аталди.\nДарҳақиқат, бундай тарғибот маълум даражада ўз таъсирига эга бўлдики, дунёнинг турли бурчакларидан кўплаб аёллар ўз ихтиёрларига кўра Сурияга “жиҳод ал-никоҳ”ни адо этишга, яъни ҳарбий тўқнашувларда иштирок этаётган жангариларнинг жинсий майлини қондиришга ташриф буюрмоқда. Кейинчалик бу ғояни бошқа, кичикроқ гуруҳлар ҳам ўз тарғиботларига байроқ қилиб олди.\nМана шундай йўлга кириб қолган ўзбекистонлик аёллардан бири, қашқадарёлик Гўзал Бобоева учинчи никоҳни радикал оқимларга кириб қолган Каримжон Абдуллаев билан қурди. Бундан ташқари, янги эрининг ташвиқоти таъсирига тушиб қолган аёл илгариги никоҳидан бўлган 15 ёшли қизини Абдуллаевнинг 25 ёшли шеригига турмушга узатди.\nЎз навбатида, 2013 йилда Абдуллаев Уфага ишлашга чиқиб кетди. У ерда янги танишлар орттириб, махсус гуруҳ таркибида Сурияга чиқиб кетди. Тез орада ушбу мамлакатга оиласини ҳам чақириб олди.\n2014 йил январида “Абдулкарим” исмини олган Каримжон Абдуллаев жангда ҳалок бўлди. ИШИДчилар унинг рафиқаси Гўзалга маълум мухлат бериб, шу давр ичида ўзига бошқа эр танлашини айтишди. Бобоева бунга кўнмагани боис уни ва болаларни овқатсиз қолдира бошлашди. Охир-оқибат Гўзал Бобоева бўйсунишга мажбур бўлди. Эндиликда, журналистнинг таъкидлашича, у ҳар бир “эри”нинг ҳалокатидан сўнг янги “эр”ни танлаш мажбурияти остида қолиб, “қўлма-қўл” бўлиб келмоқда.


Олтин тухум қиладиган парваришсиз товуқ?\nЎзбек мардикори пайшанба куни Россиянинг биринчи канали кечки дастурининг салбий қаҳрамонига айланди. Худди Чехов ҳикоясидаги “Ëвуз ниятли киши” каби. Россиянинг Калининград вилоятида ишлаëтган самарқандлик меҳнат мухожири Ëрқин Тиллаев уруш ветеранини тунаганлик ва калтаклаганликда айбланиб ҳибсга олинган эди. Биринчи каналдаги “Пусть говорят" дастури да ана шу ҳолат Россия жамоатчилиги вакиллари ва Дума депутатлари иштирокида бир соат мобайнида муҳокама қилинди.\nНавбатдаги "Қурултой" давра суҳбатини "Ўзбекистон ҳукумати меҳнат мухожирлари манфаатларини қўрувчи тизимларни қачон ташкил этади?"¸ деган савол устига қурдик.\nБундай ташкилотлар қўшни Тожикистон ва Қирғизистонда мавжуд.\nДавра суҳбати қатнашчилари назарида¸ Саудия Арабистони учуун Ҳаж вазирлиги қанча муҳим бўлса¸ Ўзбекистон учун Меҳнат муҳожирлари вазирлиги шу қадар зарур ва муҳим.\nЎзбек мардикори пайшанба куни Россиянинг Биринчи канали кечки дастурининг салбий қаҳрамонига айланди. Худди Чехов ҳикоясидаги “Ëвуз ниятли киши” каби.\nРоссиянинг Калининград вилоятида ишлаëтган самарқандлик меҳнат муҳожири Ëрқин Тиллаев уруш ветеранини тунаганлик ва калтаклаганликда айбланиб ҳибсга олинган эди.\nБиринчи каналдаги “Пусть говорят дастури” да ана шу воқеа Россия жамоатчилиги вакиллари ва Дума депутатлари иштирокида бир соат мобайнида муҳокама қилинди.\nГумондор сифатида ҳибсда қолаëтган Ëрқин Тиллаевнинг онаси ва яқинлари Самарқанддан махсус келиб кўрсатувда иштирок қилишди.\nУлар кўрсатувда иштирок қилаëтган рус жамоатчилиги вакиллари оëқларига йиқилиб¸ боламиз айбсиз дея йиғлаб ëлборишди.\nМосква эса кўз ëшларга ишонмайди. Унга далил¸ исбот¸ кучли адвокатлар¸ ҳимоя қилувчи ташкилотлар керак.\nДастурда Москвадаги ўзбек диаспорасига оид иккита ташкилот вакили иштирок этди.\nБиринчиси Умумроссия ўзбеклар ташкилоти раҳбари Иброҳим Худойбердиев.\nЯна бири эса Ўзбек юртдошларининг “Ватандош” ташкилоти раҳбари Усмон ака Баротов.\nКўрсатув охирида сўз олган “Умумросисия ўзбеклар ташкилоти” раҳбари Иброҳим Худойбердиев ўзбекистонни бойитаëтган туганмас хазина сифатида кўриладиган ўзбек муҳожири Россиядаги энг камбағал¸ энг ғариб ва энг камситилган қатлам эканини ташвиш билан гапирди.\nОзодлик билан суҳбатда Иброҳим ака “Пусть говорят дастури” салбий қахрамонига айланган ўзбек мардикорига ҳуқуқий ëрдам кўрсатаëтганини айтди.\nШунингдек “Қурултой”эшиттиришида Россиядаги ўзбек юртдошларининг “Ватандош” ташкилоти раҳбари Усмон ака Баротов иштирок этди.\nБаротовга кўра¸ агар ўзбек мардикорини ўзбек давлати ҳимоя қилса¸ уларнинг Ўзбекистонга юбораëтган пули икки марта ортади.\nЎзбекистон ҳукумати мигрантларга оид ташкилот тузиши керак деган таклифни илгари сураëттган Ўзбекистон “Бирлик” партияси марказий кенгаши азоси Анвар Усмонов ўзбек дипломатик идораларининг ўзбекларни ҳимоя қилиш бўйича бирор иш қилмаëтганидан ташвиш билдирди.\nРоссия Биринчи каналининг Ўзбекистондаги минглаб телетомашибинларидан бири Жиззахдаги олийгоҳ ўқитувчиси Бобур домла пахта¸ олтин¸ газдан келадиган пул баробарида мамлакат хазинасига кирим қиладиган ўзбек мардикорининг Ўзбекистон ичида ҳам моли талон бўлаëтганидан ташвиш билдирди.\n"Қурултой"ни тўла ҳолда мана бу ерда тинглай оласиз.\nЎзбек меҳнат муҳожири олтин тухум қиладиган парваришсиз товуқми?


Абу Бакр розияллоҳу анҳу: Мусайлиманинг мактуби ва Расулуллоҳнинг унга жавоблари\nBy Исмоил Муҳаммад Яъқуб on 03/18/2019 АБУ БАКР ТАРИХ ХУЛАФОИ РОШИДИНЛАР\nҲижратнинг ўнинчи йили Расулуллоҳ соллаллоҳу алайҳи ва саллам вафот этган касалликлари пайтида Мусайлима каззоб у зотга бир мактуб юбориб, пайғамбарликда у зотга шериклигини даъво қилди. Хатни унинг котиби Амр ибн Жоруд Ҳанафий ёзди, уни Ибн Навоҳа деб танилган Убода ибн Ҳорис Ҳанафий орқали юборди. Хатда шундай дейилган эди: “Аллоҳнинг элчиси Мусайлимадан Аллоҳнинг элчиси Муҳаммадга. Аммо баъд, ернинг ярми бизга, ярми Қурайшга тегишли, аммо Қурайш инсоф қилмаяпти”.\nРасулуллоҳ соллаллоҳу алайҳи ва саллам Убай ибн Каъбга айтиб, унга қуйидагича жавоб мактуби ёздирдилар: “Бисмиллаҳир роҳманир роҳим. Муҳаммад пайғамбардан Мусайлима каззобга. Аммо баъд, ер Аллоҳникидир, уни истаган бандасига мерос қилиб беради. Оқибат эса тақводорларникидир. Ҳидоятга эргашганларга салом бўлсин”.\nМусайлиманинг мактубини икки киши олиб келган эди, улардан бири юқорида исми ўтган Ибн Навоҳа эди. Расулуллоҳ соллаллоҳу алайҳи ва саллам уларга: “Сизлар ўзингиз нима дейсизлар?” дедилар. Улар: “Биз ҳам у айтган гапни айтамиз”, дейишди. У зот дедилар: “Аллоҳга қасамки, агар элчиларни ўлдирмаслик таомили бўлмаганида, сизларни ўлдирган бўлардим”.\nРасулуллоҳнинг мактубини элтган Ҳабиб ибн Зайд Ансорийнинг матонати\nРасулуллоҳ соллаллоҳу алайҳи ва салламнинг мактубларини Мусайлима каззобга икки улуғ саҳобанинг – Зайд ибн Осим Мозиний ва Умму Умора Нусайба бинти Каъб розияллоҳу анҳумонинг ўғли Ҳабиб ибн Зайд Ансорий олиб борди. Мусайлима ундан: “Муҳаммад Аллоҳнинг элчиси эканига гувоҳлик берасанми?” деб сўради. У: “Ҳа”, деди. “Мен Аллоҳнинг элчиси эканимга гувоҳлик берасанми?” деди. У: “Эшитмаяпман, қулоғим оғирроқ”, деб жавоб берди. Яна қайтиб сўради, яна шундай жавоб берди. Бу ҳол бир неча марта қайтарилди. Шунда ғазабланган Мусайлима унинг аъзоларини бирма-бир кесишни буюрди, у эса ўша гапидан бошқа нарсани айтмасди. Танаси парча-парча этилишига қарамай, Ҳабиб Аллоҳ йўлида сабр қилди ва шу ҳолда шаҳидликка эришди.\nРасулуллоҳ соллаллоҳу алайҳи ва салламнинг элчиларга нисбатан қилган муомалалари қандай бўлди-ю, каззоб Мусайлиманинг қилган иши қандай бўлди! Расулуллоҳ соллаллоҳу алайҳи ва саллам элчилар борасида халқаро келишилган урф-одатларни ҳурмат қилардилар, элчиларни, гарчи энг ашаддий душманларидан келган бўлса ҳам, гарчи у зотнинг ҳузурларида куфрларини ошкор айтишса ҳам, ўлдирмас эдилар. Аммо Мусайлима учун халқаро урфларга ҳурмат, аҳдларга вафо қилиш деган тушунча йўқ эди. У элчига ўлим йўқ деган қадим одатни оёқости қилиб, элчини ваҳшийларча қатл эттирди. Бу эса битимларга риоя этадиган, инсонни ҳурмат қиладиган Ислом билан ер юзида фасод тарқатишдан бошқани билмайдиган жоҳилият ўртасидаги фарқлардан биридир.\nРажжол ибн Унфува Ҳанафий\nМусайлима каззобнинг иши Бани Ҳанифа қавми ичида жуда кенг тарқалди. Афтидан, қавмдошларида ҳам ўзларидан чиққан “пайғамбар”га эргашишга ва уни улуғлашга мойиллик сезилиб турарди. Асли Бани ҳанифалик бўлган Ражжол ибн Унфува Расулуллоҳ соллаллоҳу алайҳи ва саллам ҳузурларига хижрат қилиб борган, Исломни қабул этган ва Қуръон ўқишни ўрганган эди. Расулуллоҳ соллаллоҳу алайҳи ва саллам уни одамларни Мусайлиманинг фитнасидан огоҳлантириш ва унга эргашиш хатолигини тушунтириш учун юбордилар. У эса Бани Ҳанифага боргач, уларни йўлга солиш ўрнига ўзи ҳам уларга қўшилиб, Мусайлимага эргашиб кетди ва одамларга Расулуллоҳ соллаллоҳу алайҳи ва саллам Мусайлимани пайғамбарликда ўзларига шерик қилганлари ҳақида гапира бошлади. Бу бадбахтнинг фитнаси одамлар учун Мусайлима фитнасидан ҳам қаттиқроқ бўлди.\nРасулуллоҳ соллаллоҳу алайҳи ва саллам ҳаётлик пайтларида баъзи кишиларнинг оқибатлари ҳақида ишора қилиб кетган эдилар. Абу Ҳурайра розияллоҳу анҳу айтади: “Бир жамоат ичида Расулуллоҳ соллаллоҳу алайҳи ва саллам билан бирга ўтирдим, Ражжол ибн Унфува ҳам бор эди. Расулуллоҳ соллаллоҳу алайҳи ва саллам: “Ичларингизда бир одам борки, унинг жағ тиши дўзахда Уҳуд тоғидан ҳам каттароқ бўлади”, дедилар. Ўша ўтиришдаги одамларнинг деярли ҳаммаси дунёдан ўтиб кетишди, фақат мен билан Ражжол қолдик. Мен то Ражжол Мусайлима каззобга қўшилиб кетиб, уни пайғамбар деб гувоҳлик бергунига қадар ўзимдан хавотир олиб юрардим. Ражжолнинг фитнаси Мусайлима фитнасидан ҳам каттароқ бўлди”.\n “Тарих ат-Табарий”, 3/386.\n Аввалги манба, 3/387.\n Аввалги манба, 3/386.\n Утум. “Ҳаракатур-ридда”, 75-бет.\n “Тарих ат-Табарий», 4/106.\nAvvalgi maqolaОмир ибн Шурaҳбил Шаъбий (2)\nKeyingi maqola Жин билан шайтоннинг фарқи борми? | Шайх Содиқ Самарқандий


Шавкат Мирзиёев Ўзбекистонга муҳим миссияни бажариш учун келган раҳбар билан учрашди - EFFECT.UZ\n. 21:02 | 22.10.2021\nШавкат Мирзиёев 22 октябрь куни Ўзбекистон Республикаси Президентлигига номзод сифатида ЕХҲТ Демократик институтлар ва инсон ҳуқуқлари бўйича бюросининг (ДИИҲБ) Президент сайловини кузатиш бўйича миссияси раҳбари Оуэн Мерфи билан учрашди. Бу ҳақда президент матбуот хизмати хабар бермоқда.\nДИИҲБ Ўзбекистондаги Президент ва парламент сайловларини кузатишда 1999 йилдан буён иштирок этиб келмоқда.\n2016 йил декабрь ойида Бюро илк бор Ўзбекистонга давлат раҳбари сайловини кузатиш учун ўзининг тўлақонли миссиясини йўллади.\n"Muradov professional league": Ўзбек жангчилари нокаутлар билан ғалаба қозонишмоқда


10:42 / 15.09.2017\nЎзбекистон Республикаси Президенти Шавкат Мирзиёев 13 сентябрь куни “Пул-кредит сиёсатини янада такомиллаштириш чора-тадбирлари тўғрисида”ги қарорни имзолади. Ҳужжатда макроиқтисодий барқарорликни таъминлаш ва аҳоли турмуш даражасини яхшилаш учун пул-кредит сиёсатининг мавжуд воситаларини тубдан қайта кўриб чиқиш зарурлиги қайд этилган.\nҚарор билан Марказий банкнинг ўрта муддатли истиқболда пул-кредит сиёсати мақсадларига эришиш механизмлари ва принципларни, жаҳондаги марказий банклар томонидан ички нархлар барқарорлигини таъминлашда қўлланилувчи инфляцион таргетлаш тартибига (Инфляцион таргетлаш – бу ўрта муддатли истиқболда инфляция мақсадини белгилаш ва унга эришишга қаратилган пул сиёсати режими) қайта кўриб чиқиш бўйича таклифи тасдиқланди.\nМарказий банк, Молия вазирлиги ва Иқтисодиёт вазирлиги томонидан 2017-2021 йиллар даврида пул-кредит сиёсатини янада такомиллаштириш ва инфляцион таргет режимига босқичма-босқич ўтиш бўйича ишлаб чиқилган Чора-тадбирлар мажмуи тасдиқланди.\nМарказий банкка 2018 йил 1 мартгача пул-кредит сиёсатини амалга ошириш ва ривожлантириш ўрта муддатли Концепциясини ҳамда концепцияни 2018-2021 йилларда амалга ошириш бўйича «йўл харитасини» ишлаб чиқиш ва тасдиқлаш вазифаси топширилди.\nУнда инфляцион таргет режимига қуйидаги йўллар билан босқичма-босқич ўтиш назарда тутилган бўлиши керак:\nумумиқтисодий, солиқ-бюджет ва пул-кредит сиёсатини мувофиқлаштириш амалиётини такомиллаштириш, иқтисодий ўсиш мақсадлари, давлат бюджети баланси ва иқтисодиётдаги нарх даражасининг барқарорлиги бўйича мақсадлар мувофиқлиги ҳамда ўзаро алоқаларини таъминлашга алоҳида эътибор бериш;\nликвидликни тақдим этиш ва жалб қилиш операциялари бўйича самарали фойдаланадиган фоизли пул-кредит сиёсати воситаларини кенгайтириш;\nтижорат банклари томонидан фоиз ставкаларини шакллантириш учун бозор механизмларини, шу жумладан, кредитлар бўйича кенг қўллаш;\nмакроиқтисодий таҳлил ва прогнозларнинг энг яхши хорижий тажриба моделларига мувофиқ такомиллаштириш;\nпул-кредит сиёсатининг шаффофлиги ва олдиндан тахмин қилиниш имкониятини ошириш, жумладан, қўлланиладиган воситалар ва олиб бориладиган сиёсатнинг асосий мақсадлари тўғрисида ахборот бериш мақсадида жамоатчилик билан муносабатларни мустаҳкамлаш.\nЖорий йилнинг 1 октябригача республика молия бозорини, шу жумладан, ўрта ва узоқ муддатли истиқболда давлат қимматли қоғозлар бозорини янада ривожлантириш Концепцияси лойиҳаси ишлаб чиқилиши лозим.\nШавкат Мирзиёев қарор пул-кредит инфляцион таргетлаш


Ислом дини молиявий муомалаларда бўлишини таъкидлаган ахлоқлар | Мусулмоннинг қулай йўриқномаси\nБош саҳифа/Bo'limlar/Молиявий муомалалар/Ислом дини молиявий муомалаларда бўлишини таъкидлаган ахлоқлар\nИслом дини молиявий муомалалар аҳкомини таъкидлаганидек, молиявий муомалалар билан шуғулланадиган кимсаларга ҳам қатор ахлоқ ва одобларни жорий қилган. Шулардан:\nМусулмон ёки ғайри муслимлар билан қилинаётган тижорий муомалалардаги омонатдорлик, Аллоҳнинг шариатига эргашган мусулмоннинг энг муҳим аҳлоқларидан биридир. Қуйидаги сатрларда унинг нақадар муҳим экани очиқ намоён бўлади.\nАллоҳ таоло айтди: «Аллоҳ сизларга омонатларни ўз эгаларга топширишни буюрди» (Нисо: 58).\nРасулуллоҳ соллаллоҳу алайҳи ва саллам омонатсизлик ва омонатга хиёнат қилишни мунофиқлик аломатларидан ҳисоблади: «Мунофиқнинг аломати учтадир: гапирса ёлғон гапиради, ваъда қилса хилоф ва омонат қўйилса хиёнат қилади» (Имом Бухорий: 33; Имом Муслим: 59).\nОмонатдорлик, Аллоҳ таоло айтганидек, мўминларнинг муҳим сифатларидан биридир: «Дарҳақиқат мўминлар нажот топдилар. ... Улар (яъни, мўминлар) ўзларига ишонилган омонатларга ва (ўзгаларга) берган аҳду паймонларига риоя қилгувчи кишилардир» (Мўминун: 1 – 8).\nШу боис Расулуллоҳ соллаллоҳу алайҳи ва саллам омонатдор бўлмаган одамнинг иймони бўлмаслигини таъкидлаб: «Омонатдорлиги бўлмаган одамнинг иймони бўлмайди», деганлар (Имом Аҳмад: 12567).\nРасулуллоҳ соллаллоҳу алайҳи ва саллам пайғамбар бўлишларидан илгари Макка шаҳрида «Ростгўй омонатдор» лақабини олган эдилар. Чунки у зот, алоқа ва муомалаларида омонатдорлик рамзи эдилар.\nРостгўйлик — Ислом таъкидлаган муҳим хусусиятлардан биридир.\nРасулуллоҳ соллаллоҳу алайҳи ва саллам сотувчи ва харидорни назарда тутиб: «Агар ҳар иккиси ҳам рост гапирсалар ва камчиликларни айтсалар, савдоларига барака берилади. Агар камчиликларни яшириб, ёлғон гапирсалар, савдоларининг баракаси қочади», дедилар (Имом Бухорий: 1973; Имом Муслим: 1532).\nРасулуллоҳ соллаллоҳу алайҳи ва саллам айтдилар: «Ростгўй бўлингиз! Чунки ростгўйлик яхшиликка, яхшилик эса жаннатга олиб боради. Биров ростгуй бўлиб, ростгўйликни қасд қилаверар экан, Аллоҳнинг даргоҳида «сиддиқ» деб ёзилади» (Имом Муслим: 2607).\nСотилиши учун молини мақтаб ёлғон қасам ичган одамни Ислом дини: «Катта гуноҳлардан бирини қилди!», дейди. Расулуллоҳ соллаллоҳу алайҳи ва саллам бу ҳақда шундай деганлар: «Уч тоифа борки, Аллоҳ уларга Қиёмат куни гапирмайди, уларни покламайди ва уларга аламли азоб бордир: ... молини ёлғон қасам билан сотган сотувчи» (Имом Муслим: 106).\nИшни пухта ва мустаҳкам қилиш:\nИшчи ва ҳунармандларнинг ҳар бири ўз ишини пухта ва чиройли қилиб бажаришга ҳаракат қилиши керак.\nАллоҳ субҳонаҳу ва таоло барча ишда яхшилик қилишни фарз қилиб, ҳаётнинг ҳар бир тармоғида яхшилик қилишга буюрди. Ҳатто илк боқишда яхшилик ва пухталик кўринмагандек бўлган ов ва бўғизлаш каби ишларда ҳам яхшилик қилишга фармойиш берди. Расулуллоҳ соллаллоҳу алайҳи ва саллам бу ҳақда шундай дедилар: «Аллоҳ барча нарсага яхшилик қилишни фармойиш қилди. Агар ўлдирсангиз, қийнамай ўлдиринг! Агар жонлиқ сўйсангиз, бўғизлашни яхши қилинг! Бировингиз пичоғини қайрасин ва бўғизлаётган ҳайвонини қийнамасин!» (Имом Муслим: 1955).\nРасулуллоҳ соллаллоҳу алайҳи ва саллам бир одамнинг жанозасида ҳозир бўлдилар. Расулуллоҳ соллаллоҳу алайҳи ва саллам қабрни текис қилиш ва чиройли дафн қилиш учун асҳобларига кўрсатма берар, сўнгра асҳобларига қараб: «Сизнинг бундай қилишингиз маййитга на фойда ва на зарар беради. Аллоҳ таоло эса ишчининг ишини пухта қилишини суяди» (Байҳақий «Шуъабул иймаан»: 5315), бошқа ривоятда эса: «Аллоҳ бировингизнинг иш қилса, пухта қилишини суяди», дер эдилар (Абу Яъло: 4386; «Шуъабул иймаан»: 5312). (Ахлоқ ҳақида қолган саҳифаларга боқинг).


COVID-19: «Бу ҳолатлар кузатилса зудлик билан...\n28.07.2021 15:18 0 3741\nКардиолог-шифокор Анна Кореневич COVID-19 га чалинганлар қандай ҳолатларда тез ёрдам чақиришлари кераклигини айтди. Бу ҳақда «РИА Новости» ёзмоқда.\nКоронавирус юққанидан сўнг юқори ҳарорат бир неча кунда ҳам ўтиб кетмаса, нафас олиш тезлиги фақат ошиб борган тақдирда тез ёрдам чақириш керак. Анна Кореневич ўз YouTube-каналида уйида даволанаётганларга ушбу маслаҳатни берди.\n«Тана ҳароратингиз 39 бўлса, шунчаки шамолладим, деб ўйламанг. Тўқсон тўққиз фоиз ҳолатда бу COVID-19. Ҳеч ким билан яқин мулоқотда бўлманг, уйда қолинг, ўз ҳолатингизга бефарқ бўлманг», — тушунтирди мутахассис.\nКунига камида уч марта артериал қон босимини, томир уришини, қоннинг кислород билан тўйинганлик даражасини ва тана ҳароратини ўлчаш лозим, деди у.\nТана ҳарорати 38 дан юқорилаб узоқ вақт сақланиб туриши, нафас олиш тезлашиб тинч ҳолатда 22 мартагача етиши, сатурация 95 фоиздан пасайиб кетиши — тез ёрдам чақириш учун огоҳлик қўнғироғи.\nБарқарор ҳолатдаги бемор тўшак режимига амал қилиши, тоза сув кўпроқ ичиши, тромбозни кучайтирадиган маҳсулотлар истеъмол қилишдан тийилиши шарт. Антикоагулянтларни фақатгина шифокор тавсияси билан қабул қилиш мумкин, деди Кореневич.\nтавсия shifokor тез ёрдам COVID-19


Тадқиқот: Мия мазали таомга нисбатан калорияга бой таомни афзал кўради\n20:48 / 25.03.2016\nЙель университети олимлари Сан-Паулу университетининг биотиббиёт фанлари институти ходимлари ва ABC федерал университети (Бразилия) билан ҳамкорликда мия устида тадқиқот ўтказишди. Унга кўра, кўплаб умуртқалилар мазали таом ўрнига калорияли таомларни танлашларини аниқлашди. Тадқиқот NatureNeuroscience журналида чоп этилди.\nТадқиқот муаллифларидан бири Татьяна Лима Феррера “Олд миянинг устки қатламининг остида жойлашган нейрон занжирлари ва базал ганглий (стриатум ҳам) қисмлари бир вақтнинг ўзида мазали таомдан олинадиган роҳатни сезади ва калориянинг ҳисобини олади”, - дея тушунтирди.\nНейробиологлар сичқонларда ҳар хил калорияли таомларнинг истеъмолидан сўнг дофамин (хурсандчилик гармони) миқдорининг мияга қандай таъсир қилиши мумкинлигини аниқлаш учун тадқиқот ўтказишди.\nТажриба натижасида олимлар шуни аниқлашдики, вентрал стриатумдаги нейрон занжирлари таъмни аниқлашда қатнашишади, орқа қисмдаги стриатумдаги занжирлар эса маҳсулотнинг энергетик миқдорини аниқлайди.


Ўринбой Усмонов бошқа ҳибсхонага кўчирилди\nБи-би-си мухбири Хўжанддаги хавфсизлик қўмитаси ҳибсхонасидан Ички ишлар вазирлигининг тергов ҳибсхонасига кўчирилди.\nМиллий хавфсизлик қўмитасининг қаттиқ тартибли ҳибсхонасида тўққиз кун сўроқ қилинган Би-би-си мухбири Ўринбой Усмонов 22 июн куни эрталаб Ички ишлар вазирлигининг тергов ҳибсхонасига кўчирилди.\nУсмонов шароити нисбатан яхшироқ ҳибсхонага кўчирилиши баробарида бугун куннинг иккинчи қисмида яқинлари билан учраштирилиши ваъда қилинган эди.\nБироқ маълум бўлишича, айрим расмиятчиликлар сабабли учрашув бошқа кунга қолдирилган.\n21 июн куни эса Ўринбой Усмонов рафиқаси, ўғли, акаси ва синглиси билан учраштирилган эди. Уларнинг учрашуви хавфсизликнинг икки ходими томонидан назорат қилиб турилган.\nСуҳбатдан аввал хавфсизлик қўмитаси ходимлари Ўринбой Усмоновдан: “Биз сизни урдикми, мана рафиқангиз ҳамма ерда “урди, ураяпти” деб информация тарқатиб юрибди. Бирор киши урдими сизни?”, дея маҳбусни яқинлари ҳузурида сўроққа тутган.\n- Дадам: “Йўқ, мени ҳеч ким ургани йўқ”, деб нима қилиб айтаяпти-да. Лекин мен барибир ишонмайман бунга. Дадам бутунлай тушкунликка тушган, руҳан қаттиқ синган, - дер экан Ўринбой Усмоновнинг ўғли Ойбек отаси билан умуман эркин суҳбатлаша олмаганини қўшимча қилди.\nМаҳбус журналистнинг рафиқаси Малоҳат Абдуазимованинг Озодликка маълум қилишича, тўққиз кун ичида Ўринбой Усмоновнинг саломатлиги анча ёмонлашган.\n- Зўрға кўришаяпти, бир қўллари назаримда ишламаяптими - билмайман. Акалари билан саломлашишдаям қўлларини чўзолмаяпти. Ичлари, бағирлари эзилганми – билмайман, энгашиб зўрға юриб кирди, - дейди маҳбус журналистнинг рафиқаси Малоҳатхон.\n- Дадам боши, юраги,оёғи оғриётганидан шикоят қилди. Доктор керак, стационар доктор кириб кўриши керак барибир ёки бирор шифохонага ётқизилиши керак, - дейди Ойбек Усмонов отасининг саломатлигидан ташвишга тушганини яширмай.\nЖурналистнинг яқинларига кўра, суҳбат давомида Ўринбой Усмонов ўзига қўйилган айблар “бўҳтон”лигини бир неча марта такрорлаган.\n- “Қўйилаётган айблар ҳаммаси нотўғри, ҳаммаси менга қилинаётган бўҳтон”, деди. Кейин “умуман таҳрирчиларни танимайман, учрашган бўлсам ҳам соҳам бўйича гаплашгандирман. Лекин уларнинг “Ҳизбут- Таҳрир” эканини умуман билмаганман”, деб айтди, - дейди Малоҳат Абдуазимова.\nЭкстремистик ташкилотга аъзоликда гумонланиб, тўққиз кундан буён Миллий хавфсизлик қўмитасининг Хўжанддаги ҳибсхонасида сақланаётган Ўринбой Усмоновга ҳимоячисининг аризаси асосида тиббий хизмат кўрсатилиши мумкинлиги ваъда қилинган.\n- “Адвокатларинг орқали ариза киритинглар, кейин биз докторга кўрсатамиз”, деди улар. Бугун адвокатимиз ариза ёзиб, мурожаат қилса, дадамга тиббий ёрдам кўрсатилади, - дейди Ойбек Усмонов.\nБироқ Ўринбой Усмоновнинг ҳимоячиси Файзинисо Воҳидова маҳбусга тиббий ёрдам кўрсатилиши учун ариза шарт эмаслигини айтди.\n- Вақтинча сақлаш изолятори бошлиғи бевосита маҳбуснинг саломатлигига масъулдир. У маҳбуснинг саломатлиги ёмонлашганини билган заҳоти унга тиббий ёрдам кўрсатиш чораларини кўриши шарт. Бордию ярим тунда маҳбуснинг аҳволи оғирлашиб қолса, унда адвокат ариза бермагунича унга тиббий ёрдам кўрсатилмаслиги керакми? Бу ҳаммаси ортиқча расмиятчилик, бошқа томондан бу ҳибсхона масъулларининг маҳбус тақдирига лоқайдлигидан далолат беради, - дейди ҳимоячи Воҳидова.\nАдвокат хонимнинг гапларига қараганда, сиёсий хусусиятга эга бўлган жиноятларда гумонланиб Тожикистон ҳибсхоналарида сақланаётган маҳбусларга деярли тиббий ёрдам кўрсатилмайди.\nЭслатсак, Би-би-си Жаҳон хизматининг Сўғд вилояти бўйича мухбири Ўринбой Усмонов “Ҳизбут-таҳрир”га алоқадорликда гумонланиб, 13 июн куни Миллий хавфсизлик қўмитасининг Хўжанд шаҳридаги қаттиқ тартибли ҳибсхонасига солинган эди.\nКеча журналистнинг яқинлари билан учрашувда қатнашган хавфсизлик ходимлари Ўринбой Усмонов ҳизбчиликда айбланиб, ҳибсга олинган уч кишининг кўрсатмаси билан ушланганини билдирган.\nЎринбой Усмоновдан бир кун аввал “Ҳизбут-таҳрир” ташкилотининг Сўғд вилояти бўйича амири Шариф Ёқубов Душанбе шаҳрида қўлга олинганди.\nЎтган ҳафтада Ўринбой Усмонов билан учраштирилган Pressa.tj мухбири “Ўринбой Усмонов “амир” билан учрашганини эътироф этгани” ҳақида хабар тарқатганди.\n- Элнура Мустафоева ва Илҳом Жамолиён ёзган гаплар ҳаммаси нотўғри экан. “Ҳаммаси нотўғри, мен уларга ҳечам бундай гапларни айтганим йўқ, унинг (Шариф Ёқубов назарда тутилаяпти - таҳр.) амирлигини ҳам билмасдим. Булар бу гапларни қаердан олиб ёзишди?” деб роса хафа бўлди, - дейди Малоҳат Абдуазимова.\nАснода дунё мамлакатларидаги қатор инсон ҳуқуқлари ташкилотлари “Ўринбой Усмонов касбий фаолияти учун қамалганини” айтиб, тожик ҳукуматидан журналистнинг зудлик билан озод этилишига чақиришда давом этмоқда.\n22 июн куни Лондонда Ўринбой Усмоновнинг ҳамкасблари ҳам журналистни озод этиш талаби билан навбатдаги норозилик намойиши ўтказди.\nЎринбой Усмоновни озодликка чиқариш йўлида халқаро талаблар кучаяётганига қарамай, Тожикистон томони ҳозиргача бу чақириқларга ҳеч қандай муносабат билдиргани йўқ.


Доку Умаров АҚШ мукофот эълон қилган шахслар рўйхатига киритилган - BBC News O'zbek\nДоку Умаров АҚШ мукофот эълон қилган шахслар рўйхатига киритилган\nImage caption Россиядаги қатор ҳужумлар учун Доку Умаров масъулиятни олган\nАҚШ ва Россия раҳбарлари маълум қилишларича, Шимолий Қофқоздаги жангарилар етакчиси Доку Умаров учун 5 миллион АҚШ доллари миқдорида мукофот эълон қилинган.\nФранциянинг Довил шаҳрида жаҳоннинг йирик саккиз иқтисодиёти ҳисобланган мамлакатлар раҳбарлари "Йирик саккизлик" саммитига йиғилганлар, бу саммит доирасида АҚШ Президенти Барак Обама ва Россия Президенти Дмитрий Медведев қўшма баёнот имзолаганлар.\nҲужжатга кўра, Америка Қўшма Штатлари Доку Умаров номини Rewards for Justice - "Адолат қарор топиши учун мукофот" деб номланган дастурга киритади ва уни қўлга олиш учун етказилган маълумот учун 5 миллион доллар пул ваъда қилинади.\nАҚШнинг Rewards for Justice дастурида беш хил мукофот кўзда тутилган.\nБулар 25 миллион, 10 миллион, 5 миллион, 1 миллион ва 500000 АҚШ доллари миқдоридаги мукофотлар.\nҚўшма Штатлар Усама бин Лодин ўлдирилганидан кейин "Ал-Қоида" ташкилотининг раҳбари деб кўрадиган Айман аз-Завоҳирий биринчи гуруҳга киритилган, уни тутишда ёрдам берадиган ахборот учун 25 миллион АҚШ доллари ваъда қилинган.\nИккинчи гуруҳдаги Афғонистондаги Толибон раҳбари Мулло Умар учун 10 миллион долларлик мукофот эълон қилинган.\nЧечен жангарилари раҳбари Доку Умаров учинчи гуруҳдаги қидирилаётган шахслар рўйхатига киритилиши маълум қилинган.\n2010 йил июнида АҚШ Доку Умаровни халқаро террорчилар рўйхатига киритган.\nРоссия расмийлари қатор ҳужумларда Доку Умаровни айблашган.\nИнтернетда пайдо бўлган видеомурожаатларда Доку Умаров 2010 йил 29 мартида Москва метросида содир этилган ва 2011 йил 24 январида Москвадаги Домодедово аэропортидаги портлашлар учун масъулиятни зиммасига олган.


“ЯНГИ ЎЗБЕКИСТОН — ЯНГИ САЙЛОВЛАР” — Shahrisabzt.UZ\nShahrisabz tumani 05.10.2019 Ўзбекистон\nСАЙЛОВГА ДОИР ҚОНУНЧИЛИГИМИЗ ТАКОМИЛЛАШТИРИЛДИ\nЖорий йилнинг 28 февраль – 1 март кунлари бўлиб ўтган Ўзбекистон Республикаси Олий Мажлиси Сенатиннг ўн саккизинчи ялпи мажлисида “Ўзбекистон Республикасининг Сайлов кодексини тасдиқлаш тўғрисида”ги Ўзбекистон Республикаси Қонуни қабул қилинди. Биз шу масала ҳусусида Ўзбекистон Республикаси Олий Мажлиси Сенати аъзоси Исломиддин Аброров билан суҳбатлашдик.\n— Сайлов кодексининг қабул қилинишига қандай омиллар асос бўлди?\n— Шуни яхши биламизки, сайловлар мамлакат ҳаётини демократиялаштириш, эркинлаштириш ҳамда фуқароларнинг овоз бериш ҳуқуқини таъминлаш, ҳокимият фаолияти устидан жамоатчилик назоратини кучайтиришда муҳим ўрин тутади. Шуни эътиборга олиб, президентимиз ташаббуси билан сайловга доир қонунчилигимиз жаҳондаги илғор тажрибаларга таянадиган ҳолда такомиллаштирилди. Сайлов кодекси 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаркатлар стратегиясини “Фаол тадбиркорлик, инновацион ғоялар ва теҳналогияларни қўллаб-қувватлаш йили”да амалга оширишга оид Давлат дастурига мувофиқ ишлаб чиқилди. Ушбу ҳужжатда фуқароларнинг сайлов ҳуқуқларини кафолатларини таъминлаш, Президент, Олий Мажлис, халқ депутатлари вилоят, туман ва шаҳар Кенгашлари сайловига тайёргарик кўриш ва уни ўтказиш, шунингдек, Марказий сайлов комиссияси фаолияти билан боғлиқ муносабатларни тартибга солувчи сайлов тўғрисидаги амалдаги қонун ҳужжатлари нормалари бир хиллаштирилди.\nШуни таъкидлаш керакки, сайлов кодексини ишлаб чиқиш жараёнида 20дан ортиқ мамлакатларнинг, шу жумладан, Франция, Голландия, Канада, Италия Швеция, Бельгия, Польша, Албания, Белоруссия, Озарбайжон давлатларининг тажрибалари, шунингдек, халқаро сайлов стандартлари, ЙХҲТнинг ДИИҲБ тавсиялари, Венеция комиссияси таклифлари ўрганилди.\n— Сайлов кодексининг қабул қилиниши билан сайловга доир қонунчилигимизда қандай ўзгаришлар киритилди?\nЎзингизга маълум, олдинги сайловга доир қонунчилигимизда озодликдан маҳрум этилган фуқароларимиз сайловларда овоз бериш ҳуқуқига эга эмас эди. Сайлов кодексида эса ижтимоий хавфи бўлмаган жиноятлар ва унча оғир бўлмаган жиноятлар содир этганлиги учун озодликдан маҳрум этиш жойларда сақланаётган шахсларнинг сайловда иштирок этиш бўйича чекловлар олиб ташланди.\nБундан ташқари аввалги сайлов қонунчилигимизда фуқароларнинг ўзини ўзи бошқариш органлари томонидан халқ депутатлари туман (шаҳар) Кенгашларига номзодлар кўрсатиш тартиби белгилаб қўйилган эди. Сайлов кодексида эса бу тартиб бекор қилинди. Шу тариқа сиёсий партиялар халқ депутатлари вилоят, туман ва шаҳар Кенгашларига номзодлар кўратишда ҳам мутлақ ҳуқуқга эга бўлишди.\nОлий Мажлис Сенати аъзоларини сайлаш тартиби қонунчилик йўли билан белгилаб қўйилди.\nШунингдек, янги қонунчилигимизга кўра Ўзбекистон Республикаси сайловчиларнинг ягона электрон рўйхати амал қилади. Бу сайловчини “Битта сайловчи –битта овоз” принципи бўйича фақат битта сайловчилар рўйхатига киритиш тартиби тадбиқ этилди. Бу билан ўз ўрнида, олдинги сайловларда муддатдан олдин овоз бериш сайлов варақалари асосида амалга оширилар эди. Сайлов кодексида бу норма ҳам бекор қилиниб, муддатдан олдин овоз бериш, сайлов куни овоз бериш учун ягона ҳужжат – сайлов бюллетени жорий этилаяпти. Сайловчиларга ўзи ёқлаб овоз берадиган номзоднинг фамилияси рўпарасида, ўнг томонда жойлашган бўш квадратга белгилардан бири (+, ь, x) қўйиш имкони берилаяти.\nСайлов кодексида фуқароларнинг ўзини ўзи бошқариш органлари, жамоат бирлашмалари, ташкилотлар томонидан участка сайлов комиссияси аъзолигига номзодлар бўйича таклифлар киритиш тартиби белгиланди. Номзодлар халқ депутатлари туман ва шаҳар Кенгашлари мажисларида муҳокама этилади ва округ сайлов комиссиясига тасдиқлаш учун тавсия қилинади.\nСайлов кодексида сайлов комиссияси аъзоларига қўйиладиган талаблар мустаҳкамланди. Масалан, 21 ёшга тўлган ўрта ёки олий маълумотга, сайловга тайёргарлик кўриш ва уни ўтказиш борасида иш тажрибасига эга бўлган, аҳоли ўртасида обрў-эътибор қозонган фуқаролар сайлов комиссияларининг аъзолари бўлиши мумкин. Бунда сайлов комиссияси аъзолари бошқа сайлов комиссияси, сиёсий партиялар аъзолари бўлиши мумкин эмас. Ҳокимлар, прокуратура органларининг, судларнинг мансабдор шахслари, номзодларнинг яқин қариндошлари ва ишончли вакиллари, номзодларга бевосита буй сунадиган шахслар сайлов комиссиялари таркибида бўлиши мумкин эмас.\nЖорий йилнинг 22 декабрда бўлиб ўтадиган сайловлар эрталаб соат 8:00дан бошланиб, кеч соат 20:00гача давом этади.\nСуҳбатдош Сарварбек ПРИМОВ\nИсломиддин Аброров — Ўзбекистон Республикаси Олий Мажлиси Сенати аъзоси.


Мен ҳозир ўзимни ўлдирилгандай ҳис қилаяпман, кейин нима қилишим кераклигини билмайман... Мен русман. Уч йил илгари бир йигит билан танишгандим. У мусулмон, мендан катта. Узоқ муддат биз шунчаки дўстлашиб юрдик, лекин кейинчалик биз бир – биримизни яхши кўришимизни тушундик. Мен борини ота – онамга айтиб бердим, лекин улар “Уни унут, вассалом” дейишди. Бу эндиликда менинг турмуш ўртоғим бўлган инсоннинг онаси касал бўлиб қолгунга қадар шундай давом этаверди. Унинг оиласи бошқа давлатда яшайди ва эрим мендан биргаликда у ерга боришни илтимос қилди.\nОтам бунга тушуниброқ муносабатда бўлди, онам эса ҳозиргача вазиятни қабул қилишни хоҳламаяпти. Биз ярим йил унинг ота – онасиникида яшадик. Албатта, ўзига яраша қийинчиликлар бўлди. Менинг энг катта қийинчилигим, онамдан ташвишланаётганим эди. Телефон орқали суҳбат бақириқларга, хақоратларга айланарди. Бир ой олдин онам мени келишга кўндирди ва мен келдим. Ва ҳамма нарса илгаригидай ўз ўрнига тушди. Ҳудди мен кетмаганман ва турмушга ҳам чиқмаганман.\nОтам онам жуда ҳам ташвишланаётгани учун унга ҳеч нарсани айтмаслигимни илтимос қилаяпти. Эрим эса боришимни ёзяпти. Ўзим ҳам унинг олдига боришни хоҳлайман. Онам эса яна жанжаллашяпти ва йиғлаяпти. Унинг айтишича, мен ҳаётининг мазмуни эканман. Мен эса эримнинг олдига боришни, Исломни қабул қилишни ва оила қуришни истайман. Эрим мени ҳамма нарсада қўллаб – қувватлайди. Содир бўлаётганлар туфайли мен эзилиб кетаяпман. Онамни ташлаб кетишга қўрқаман. Менинг опам бор, у ота – онам билан бирга яшайди, унинг ўспирин қизи ҳам бор. Онамга эса фақат мен унинг ёнида бўлишим муҳим. Илтимос, маслаҳат беринг, нима қилай?\nДаставвал, сизнинг никоҳингиз мавжудлиги масаласига аниқлик киритиб олиш лозим. Чунки шофеъий масҳабига кўра, номусулмон аёлга уйланишга йўл қўйилмайди. Ханафий масҳабига кўра эса, мусулмон киши христиан ёки яхудийлик динига эътиқод қилувчи номусулмон аёлга уйланиш ҳуқуқига эга. Шунинг учун, табиийки, менинг маслаҳатим сизнинг ҳақиқатда турмуш қурган ёки қурмаганлигингизга боғлиқ бўлади.\nАгар сизнинг никоҳингиз чин бўлса, яъни у ханафийлик масҳаби қоидаларига кўра тузилган бўлса, ислом қонунлари бўйича сиз эрли аёл саналасиз. Ва, шунга мутаносиб равишда, қолиш керакми ёки эрнинг олдига кетиш керакми деган саволнинг бўлиши мумкин эмас! Ахир мусулмончилик қонунларига кўра, сиз итоат этишингиз керак бўлган эрингиз бор. Эрга итоатсизлик катта гуноҳлардан бири ҳисобланади. Набий соллаллоҳу алайҳи ва саллам: “لو كنت آمراً أحداً أن يسجد لأحد، لأمرت الزوجة أن تسجد لزوجها، لعظم حقِّه عليها” яъни: “агар бирор кимсани бирор кимсага сажда қилишга буюрганимда (шу иш мумкин бўлганда) албатта, хотин кишини ўз эрига сажда қилишга буюрган бўлардим. Зеро, эрнинг хотин устидаги ҳаққи буюкдир”, дея марҳамат қилганлар. Бу ҳадисни Имом Ҳоким, Имом Аҳмад, Имом Термизий ва Имом Абу Довудлар ривоят қилишган\nСиз бу мусулмон билан никоҳда бўлмасангиз, яъни масалан, сизнинг никоҳингиз ханафий мазҳаби қоидаларига кўра тузилмаган бўлса, бу умуман бошқа масала. Агарда бу шундай бўлса, албатта, сиз ота – онангизга қулоқ соласиз. Лекин бу ҳолатда ҳам, агар сиз Исломни қабул қилсангиз, сиз ўзингиз учун турмуш ўртоқни ўзингиз танлаш ҳуқуқига эгасиз, яшаб турган ҳудудингизнинг имоми никоҳ вақтида сизнинг вакилингиз бўлиб иштирок этади.\nИсломни қабул қилишни чўзмаган маъқул, чунки ҳеч биримиз бу дунёда яна қанчалик умримиз қолганлигини билмаймиз. Исломни, биринчи навбатда Аллоҳ таоло томонидан эътиқод қилувчиларга буюрилган унинг устунларини, фарзларини ўрганинг.\nШунингдек, онангиз ҳақида шунчалик қаттиқ қайғуришнинг кераги йўқ, чунки сиз ёлғиз фарзанд эмассиз ва унга бошқа ғамхўрлик қиладиганлар бор. Онангиз билан гаплашинг, унга улғайганингизни, қарор қабул қилганингизни, ўз ҳаётингизни бошлаш фурсати етганини тушунтиринг. Агарда у сизни ҳақиқатда самимий яхши кўрса, тушунади, балки бунинг учун қанчадир вақт талаб этилар. Исломни қабул қилганингиздан кейин қанчалар ўзгарганингизни (иншаАллоҳ ўзгарасиз) шахсий мисол сифатида кўрсатинг.\nБу ҳолатда, энг аввало, онанинг ички сабаблари ҳақида ўйлаб кўриш керак, унинг онгида айнан нималар содир бўлмоқда, қайси фикрлар сизни ўзининг олдида ушлаб туришига сабаб бўлмоқда. Ҳар қандай ақли расо она фарзандларининг келажагидан ташвишланади ва уларни ўзининг фикрига кўра ҳавфли деб ҳисоблаган нарсалардан ҳар томонлама ҳимоялашга уринади, деган мулоҳаза билан бошлаймиз. Бу – бизнинг асосий фикримиз ва шунга таянган ҳолда мушоҳада қилиб кўрамиз.\nКелинг, озгина психология назариясига шўнғиймиз ва инсонни нима қўрқитиши мумкинлигига аниқлик киритиб оламиз. Барча хилма – хил ҳаёт стимуллари орасидан инсонни фақат учта нарса қўрқитади: биринчиси – инсоннинг ўзи ҳаёти давомида шахсан бошидан кечирган ҳолати ва бу нарса унда салбий таъсир қолдирган; иккинчиси – инсоннинг унга зарар етказиши мумкин бўлган ҳолат ҳақида маълумотга эга эканлиги; ва ниҳоят, учинчиси – инсонга маълум бўлмаган ҳолат, яъни мажҳуллик.\nЭнди эса, келинг, сизнинг онангиз нимадан қўрқаётганини ўйлаб кўрамиз. Ҳойнаҳой, унинг мусулмонлар билан мулоқатда реал салбий тажрибаси бўлмаса керак. Акс ҳолда, аллақачон, у билан қандай муносабатда бўлганликлари ҳақида гапира бошлаган бўларди. Шундай қилиб, биринчи омилни биз чиқариб ташлашимиз мумкин, иккитаси қолади. Айнан уларда муаммо яширинган, яъни, онангиз, Ислом – душманчилик дини, унда аёллар тахқирланади ва шу сингари Исломга умуман алоқаси бўлмаган ёлғонларнинг ОАВ томонидан ёпиштирилган стереотиплари (қолиплар) қуршови остида. Бунга қизининг ҳаёти ўзга мамлакатда қандай бўлиши ҳақидаги онангизга номаълум бўлган жиҳатни ҳам қўшиб қўйинг. Бегоналик доим ўзининг номаълумлиги билан чўчитади ва бу табиий ҳолдир.\nСиз онангизнинг онгида яшаётган, бу ёлғон стереотипларни секин – асталик билан йўқотиб боришингиз керак. Баъзи – баъзида у билан Ислом ҳақида гаплашишга уриниб кўринг. Ислом ота – онани ҳурмат қилишни қадрлашига, инсонлар ўртасидаги яхши муносабатлар учун курашишига, умуман олганда, бу бошқа Худога эътиқод қилиш эмас эканлигига, Худо ҳамма учун битта ва ягона эканлигига урғу беринг. Исус Христосга Исломда қандай муносабат билдирилиши, мусулмонлар орасида у қандай ҳурматга эга эканлиги ҳақида гапириш хам, мақсадга мувофиқ. Бу маълумотларни сиз осонлик билан ушбу сайт саҳифаларидан топишингиз мумкин. Ёпишқоқ бўлманг, онангизга фикрини баён этишга имкон беринг, у билан илоҳиёт ҳақида тортишманг, мулойим бўлинг. У билан кўпроқ эрингиз, унинг сизга муносабати, сизнинг унга бўлган ҳис – туйғуларингиз ҳақида суҳбатлашинг. Онангизнинг ўзи тўғри хулосалар чиқарсин.\nБулар билан бир пайтда, эрингизнинг ўзи ота – онангизга ҳурмат кўрсатишига, уларнинг ҳузурига келиб, танишишига алоҳида аҳамият беринг. Агар у яхши инсон бўлса, ота – онангиз бунга ўз кўзлари билан кўриб, ишонишлари лозим. У улардан қочмасин, балки Ислом хотинининг ота – онасига қандай муносабатда бўлишни талаб қилса, ана шундай муносабатда бўлсин. Унинг ота – онасидан бирининг бирга келиши, айни муддао. Бу онангиз кўз ўнгида сизнинг мақомингизни янада юксалтиради, чунки у буларнинг барини жиддий эмас, сиздан фойдаланиб, кейин болангиз билан ташлаб кетишади деб ўйлаши мумкин.\nЎйлашимча, агарда ҳамма нарса тўғри бажарилса, муаммони тез фурсатда энг яхши усулда ҳал қилиш мумкин.\nМухаммад-Амин - хожи Магомедрасулов\nҲозир сайтимизда 98 та меҳмон бор, сайт аъзолари эса йўқ


“Ҳоким кубоги - 2021” мусобақасининг “С” гуруҳи, 2-туридан ўрин олган баҳсда Рашид Ғофуров мураббийлик қилаётган “Навбаҳор-фарм” номинал мезбон сифатида Азиз Алижонов мураббийлик қилаётган “Нефтчи - 2” жамоасига қарши майдонга тушди.\nТаъкидлаш жоизки, мазкур ўйин анча драматик тарзда кечиб, унда пенальти ҳам, қизил карточка ҳам, ҳаттоки, жиддий жароҳат ҳам юз берди. Шунингдек, фарм-жамоамиз томонидан урилган битта гол ҳам инобатга олинмади.\nБарчаси ҳақида батафсил тўхталадиган бўлсак, учрашувнинг 1-бўлимида бироз устунлик номинал мезбон бўлган фарм – жамоамиз тарафида бўлса-да, яратилган вазиятларда футболчиларнинг зарбаларига аниқлик етишмади. Шунингдек, фарғоналикларнинг кам сонли ҳужумлари ҳам самарасиз якунланди. Натижада жамоалар танаффусга 0:0 ҳисобида чиқиб кетишди.\nИккинчи бўлимни фаол бошлаган “Нефтчи-2” жамоасининг ҳужумларидан бирида дарвозага кириб кетаётган тўпни наманганликлар ҳимоячиси Достон Абдулҳаев боши билан қайтаришга муваффақ бўлди.\nАзиз Алижонов шогирдларининг навбатдаги ҳужумларидан бирида эса фарғоналикларнинг захирадан майдонга туширилган футболчиси Фахриддин Муҳаммадов тўп учун курашда жарима майдончаси ичида йиқилиб тушди. Учрашув бош ҳаками Олим Толибжонов унга нисбатан ўйин қоидаси бузилган деб топди ва фарм – жамоамиз дарвозасига 11 метрли жарима зарбаси белгилади.\nПенальтини эса Асилбек Ғойибжонов аниқ амалга ошириб, ҳисобни очди – 0:1.\nШундан сўнг, Рашид Ғофуров шогирдлари мувозанатни тиклаш мақсадида, ҳужумкорликни кучайтиришди. Бир вазиятда фарм-жамоамиз сардори Абдулазиз Нишонбоевнинг жарима зарбасидан сўнг, “Нефтчи - 2” дарвозабони Шуҳратилло Раҳмонов тўпни қайтаришга муваффақ бўлди.\n65-дақиқада фарм-жамоамиз ҳимоячиси Достон Абдулҳаев огоҳлантирилди ва учрашув бош ҳаками Олим Тўйчибоевнинг мазкур қарорига эътироз билдиргани боис, иккинчи марта сариқ карточка билан “сийланиб”, майдондан четлатилди. Натижада Рашид Ғофуров шогирдлари майдонда 10 киши бўлиб қолишди.\nБир киши кам бўлиб қолишганига қарамай, фарм-жамоамиз вакиллари ҳужумкорликни кучайтиришди. Бу эса 74 – дақиқада ўз самарасини берди.\nАбдулазиз Нишонбоевнинг чап қанотдан амалга оширган жарима зарбасидан сўнг, Жавоҳир Олимжонов тўпни боши билан дарвозага аниқ йўллаб, ҳисобни тенглаштирди – 1:1.\nАммо орадан 4 дақиқа ўтар-ўтмас фарғоналиклар яна ҳисобда олдинга чиқиб олишди. Захирадан майдонга туширилган Асилбек Низомиддинов жамоасининг ҳужумини самарали тарзда якунлаб, тўпни дарвозага аниқ йўллади - 1:2.\nҲисобни тенглаштириш мақсадида яна ҳужумкорликни кучайтирган Рашид Ғофуров шогирдлари 85-дақиқада ўз ниятларига етишди. Захирадан майдонга туширилган Жавоҳир Ҳусанов фарм-жамоамизнинг навбатдаги ҳужумини самарали тарзда якунлади - 2:2.\nРашид Ғофуров шогирдларининг навбатдаги ҳужумларидан бирида эса маҳоратли ҳужумчи Ҳусайн Эргашбоев дарвозани аниқ нишонга олди. Аммо бу гол ўйиндан ташқари ҳолатда урилган, дея инобатга олинмади. Ваҳоланки, Эргашбоев фарғоналиклар посбони Шуҳратилло Раҳмонов томонидан қайтарилган тўпни эгаллаб, дарвозани ишғол этганди.\nУчрашув якунланишига саноқли дақиқалар қолганида эса фарм-жамоамиз ҳимоячиси Омад Тоштемиров жиддий жароҳат олди. Натижада унинг ўрнига Юнус Абдувоҳидов майдонга тушди.\nМазкур ўйинда ўз иродаларини намойиш этган Рашид Ғофуров шогирдлари 2:2 ҳисобидаги жанговар дурангга имзо чекиб, ўз очколарини 2 тага етказишди.\n“С” гуруҳининг 2-туридан ўрин олган иккинчи баҳсда эса “Бунёдкор” “Турон-2” жамоасини 3:2 ҳисобида мағлубиятга учратди.\n“Ҳоким кубоги - 2021”. “С” гуруҳи, 2-тур\n“Навбаҳор - фарм” – “Нефтчи - 2”- 2:2 (0:0)\nФарғона. “Нефтчи СК” стадиони. 302 томошабин.\nҲакамлар: О.Тўйчибоев, М.Рустамов, Ш.Шокиров, М.Холматов.\nГоллар: Ж.Олимжонов (74), Ж.Ҳусанов (85) – А.Ғойибжонов (50-пен.), А.Низомиддинов (78).\n“Навбаҳор-фарм”: Миржалол Маматханов, Жавоҳир Олимжонов, Музаффар Абдуллаев (Қодиржон Икромов,46), Омадбек Тоштемиров (Юнусхон Абдувоҳидов,89), Азизбек Нишонбоев, Жамолиддин Баҳромов (Шоҳруҳмирзо Аҳмадалиев, 55), Нўъмонжон Маъруфов, Ҳожиакбар Юнусов, Ҳусайн Эргашбоев, Шоҳжаҳон Аббосов (Жавоҳир Ҳусанов, 72), Достон Абдулҳаев.\n“Нефтчи-2”: Шуҳратилло Раҳмонов, Шоҳруҳ Ёқубжонов, Асилбек Ғойибжонов, Ҳумоюн Бозорбоев, Шоҳжаҳон Рўзиматов, Қувонч Чўлпонов (Аслиддин Низомиддинов,70), Облоёр Раҳматов, Акобир Аҳмаджонов, Муҳаммадали Холматов, Мусомалик Рустамов (Азамат Толибжонов,46), Достон Авазбеков (Фахриддин Муҳаммадов,46).\nОгоҳлантиришлар: Ш.Аббосов (49), Д.Абдулҳаев (65) – О.Раҳматов (80), Ҳ.Бозорбоев (89).


КИТОБСИЗ ТАРАҚҚИЁТ ЙЎҚ! - “Китоб дунёси” газетаси сайти\nКИТОБСИЗ ТАРАҚҚИЁТ ЙЎҚ!\n1414 марта кўрилган.\nТараққиётга элтувчи йўллар кўп. Бу йўлларнинг ҳар бири бетакрор ва бошқасидан фарқли бўлиши ҳам мумкин. Аммо уларнинг барчаси учун хос бўлган, муштарак бир жиҳат мавжуд — улардан ҳеч бири маърифатдан айро эмас. Яъни маърифатсиз ривожланиш йўқ. Маърифатнинг эса асоси китобдир. Демакки, китобсиз тараққиёт йўқ!\nБу ҳақиқат бизнинг мамлакатимиз ва миллатимиз томонидан англаб етилганлиги, китобга, демакки, маърифатга эътибор — тараққиётнинг йўлида собитқадамлик кишини хурсанд қилмасдан қолмайди. Жумладан, «Китоб дунёси»да чоп этилган ёзувчи Қўчқор Норқобилнинг «Қалбни уйғотгувчи куч. Бир кунни «Китоб куни» деб эълон қилсак» мушоҳадали мақоласи ва мазкур мақолага муносабат тарзида ёзилган профессор Акмал Саидовнинг «Тошкент — жаҳон китоблар пойтахти бўлсин!» мақолаларида зиёлиларнинг кўнглидаги гаплар акс этибди.\nТошкентимизнинг Бирлашган Миллатлар Ташкилотининг Таълим, фан ва маданият масалалари бўйича ихтисослашган муассасаси ЮНЕСКО, Халқаро ноширлар уюшмаси, Халқаро китоб савдоси ходимлари федерацияси, Халқаро кутубхона уюшмалари ва муассасалари федерацияси билан биргаликда дунёнинг турли мамлакатлари шаҳарлари орасидан ҳар йил танлайдиган Жаҳон китоблар пойтахти сифатида танланишига эришиш учун яхши имкониятлар мавжуд. Бу борадаги имкониятларимизни баҳолаш ва амалга ошириш зарур бўлган ҳаракатларни белгилаб олиш учун 2012 йилда Жаҳон китоблар пойтахти бўлган Арманистон пойтахти Ереван мисолида фойдаланишимиз мумкин.\nЮНЕСКОнинг танловига сабаб бўлган омиллардан бири Арманистонда бой Қадимий қўлёзмалар институти мавжуд. Биз бу борада улардан анча устунмиз. Арманистондаги институтда сақланаётган қўлёзма китоб ва ҳужжатларнинг сони 30 000 ни ташкил қилса, бизнинг биргина Шарқшунослик институти ҳузуридаги Абу Райҳон Беруний номидаги Шарқ қўлёзмалари марказида 40 000 га яқин қўлёзма ва тошбосма дурдоналар сақланади.\nАрманлар ўзларининг севимли шоирларидан бири Ованес Туманяннинг туғилган куни — 19 февраль санасини Китоб ҳадя этиш куни сифатида байрам қиладилар. Бу байрам 2008 йилда жорий қилинган. 2010 йилда улар очиқ ҳавода мутолаа флешмобини ўтказишган. Бу тадбир ривожланиб, фестивалга айланиб кетган. 2012 йилдаги Китоб ҳадя этиш байрамини янада ривожлантириб «Китоб билан ташриф» тадбирини ҳам ўтказишган. Тадбир давомида музей ёки театрга қўлида китоб билан келган одам уни чиптага алмаштириб олиш ҳуқуқига эга бўлган. Эътибор бераётган бўлсангиз, бу ҳаракатлар асосан ўқувчига, китобхонга йўналтирилган. Бошқача айт-ганда «талаб»ни тарбиялашга, кучайтиришга қаратилган.\nБу соҳада биз анча оқсаётганимизни тан олмасдан иложимиз йўқ. Сўнгги йилларда ноширлик ва матбаа ишига эътибор кучайгани ва бунинг оқибатида китобларнинг сон ҳамда сифати ортганига гувоҳмиз. Аста-секин анъанага айланиб бораётган май ва сентябрь ойларидаги «Китоб байрами» тадбирлари ҳам соҳанинг ривожланишига ижобий туртки бериб турибди. Аммо бу ҳаракатлар асосан нашриётлар фаолиятини дастаклашга, яъни «таклиф»ни кучайтиришга қаратилган бўлиб, халқда китобхонликка эҳтиёж ортмас экан, кўзланган самарани бериши қийин.\nШу кунларда ижтимоий тармоқларда бир гуруҳ зиёлилар томонидан «Фонус» лойиҳасини амалга ошириш ҳаракатлари бошланганига гувоҳ бўлиб турибмиз. Унга кўра, миллатимизнинг янада тараққий этиши, дунё билан бўйлашиши учун зарур бўлган, бир неча йўналишдаги 100 номли китоб танланяпти. Китоблар танлангач, таржима қилиниб, нашр этилиши ҳам режалаштирилмоқда. Лойиҳа учун китобларни тавсия қилиш жараёнида бот-бот кўтарилаётган бир савол бор. «Хўш, танланиб, таржима қилиниб, чоп этиладиган бу китоблар кейинчалик ўқилармикан?» Мен бир ношир, китоб бозорининг ва халқимиз китобхонлик даражасининг аҳволидан хабардор мутахассис сифатида ҳозирги вазиятда мазкур саволнинг жавоби салбий бўлишини ҳақиқатга яқинроқ, деган бўлар эдим. Аммо бу ҳукм эмас. Биз «талаб»ни, китобхонлик, китобсеварликни тарбиялашга ҳам масъул эканлигимизни унутиб қўймаслигимиз керак. Бунинг учун китобхонлик даражаси юқори бўлган мамлакатлар тажрибаларини ўрганишимиз, ҳаётимизга жорий қилишимиз керак.\nЎрни келганда «аччиқ» кузатишларимдан бирига ҳам тўхталиб ўтсам. Жорий йил бошидан буён «Aka-demnashr» нашриёти ва «Jajji akademik» журнали таълим муассасалари билан ҳамкорликда мактабларда «Китоб байрами» табдирлари ташкил этиб келмоқда. Ушбу тадбирлар жараёнида мен «ғалати» бир ҳолатга дуч келдим. Мактабларда биз ташкил этган кўчма китоб расталарига асосан кичик синф ўқувчилари талпинишади. Катта синфлар эса юмшоқ қилиб айтганда бепарвороқ. Бу нимадан далолат? Агар тарбия тўғри йўлга қўйилса, биз — китобхон халқмиз. Аслимиз — китобхон. Кичик синфлардаги болаларимизнинг қизиқишини тарбиялаб муҳаббатга айлантира олмоғимиз лозим. Фақат бунинг учун биз ўзимиз — ота-оналар ҳам китобга муҳаббатли бўлмоғимиз керак-да. Хўш, бу муҳаббатни қандай уйғотиш, тарбиялаш мумкин? Фақат ва фақат китобнинг ўзи ёрдамида. «Меҳр — кўзда» деган иборамиз бу ерда ҳам иш бериши, шубҳасиз. Одамларимиз китоб билан кўпроқ «тўқнаш» келишсин. Нима учун биз очиқ ҳавода мутолаалар ташкил қилмаслигимиз керак?! Театр, кинозалларда, керак бўлса, қаҳвахона ва емакхоналарда шеърхонлик кечалари уюштирмаслигимиз керак?! Китоб сайиллари қилишимиз мумкин-ку. Китоб байрамларини кўпайтириш, уларни фақат битта боғ ҳудудида эмас, одам гавжум савдо марказларида, ўқув юртларида ташкиллаштириш керак. Китобхонлик тарғиботи учун оммавий ахборот воситаларининг барча турлари, интернет сарҳадлари, ижтимоий тармоқлардан кенг фойдаланишимиз керак. Китоблар учун мукофотлар, китоб танловларини кўпайтириш керак.\nАна ўшанда Тошкентимиз бемалол Жаҳон китоблар пойтахти бўлади. Жаҳоннинг пойтахти бўлади!


Хитойда 23 млн кишига самолёт ва поездларга чипталар харид қилиш тақиқланди\nХитойда 2018 йилда 23 млн кишига қоидабузарликлар учун жазо сифатида самолёт ва поездларга чипталар харид қилиш тақиқлаб қўйилди. Бу ҳақда The Guardian нашри хабар берди.\nНашрнинг таъкидлашича, бундай чоралар мамлакатда “ижтимоий кредит” тизимини қўллаб-қувватлаш учун кўзда тутилган. У қонунга амал қилувчи фуқароларга имтиёзлар бериш ва қоидабузарларга турли тўсиқлар қўйишни назарда тутади. Жумладан, солиқни тўламайдиганлар, ёлғон ахборот тарқатувчилар, гиёҳвандлар ёки поездда тамаки чекувчилар ёхуд итини тасмасиз сайр қилдирувчиларда муайян муаммолар пайдо бўлиши мумкин.\nЯнада аниқроқ айтилса, 17,5 млн хитойлик самолётларга, 5,5 млн нафари тез юрувчи поездларга чипта харид қила олмаган. Аввалроқ Хитойнинг ривожланиш ва ислоҳотлар ишлари бўйича давлат қўмитаси бундай тақиқловлар бир йилгача белгиланиши мумкинлигини маълум қилган.\nХитойда “ижтимоий кредит” қоидаларини бузганлик учун бошқа жазо турлари ҳам мавжуд. Мисол учун, фуқароларга маълум муддатга суғуртани расмийлаштириш, кўчмас мулк харид қилиш ёки инвестициявий лойиҳаларда иштирок этиш тақиқланиши мумкин.\nХитой ҳукуматининг таъкидлашича, ушбу тизим ўз мевасини бермоқда. Жумладан, 3,5 млн фуқаро ва компаниялар солиқларни тўлашган ва қарзларини қайтаришган.\nТалаба ва ўқувчиларга поезд чипталари учун 50 фоиз чегирма берилади


Афғонистондан фатҳлар гулдастаси.\nБОШ САҲИФА / Осиё / Афғонистондан фатҳлар гулдастаси.\nТолибон расмий нотиғи очиқламсида кеча Афғонистоннинг бутун ҳудудларида 7 ЗПТ, 3 ҳарбий мошина, 1 танк портлатилганини ва бир Арбакий қўмондон ўлдирилганини билдирди.\n856 маротаба ўқилди\nАфғонистон. Нуристон вилояти Вайгал туманида Исломий Иморат мужоҳидлари ҳукумат аскаларига оид ўн битта назорат нуқтасини Аллоҳнинг ёрдами билан фатҳ қилишди. Туманда ҳукумат аскарларига оид фақат биргина назорат нуқтаси қолди.Исломий Иморат мужоҳидлари ҳужумларни тўхтатмай давом эттиришмоқда.\nҲелманд вилояти. Толибон расмий нотиғи Гармсир туманида тўртта қароргоҳ, бешта полиция пунктлари ва ўттиз олтита ҳарбий назорат нуқталари фатҳ қилинганини билдирди.\nИсломий Иморат мужоҳидлари кеча Бағлон ва Нуристон вилоятларидаги Вайгал ва Нуристон туманлари фатҳ қилинганини эълон қилишди.\nҚандаҳор вилояти Шорабак туманида Исломий Иморат мужоҳидлари стратегик аҳамятга эга ҳарбий қароргоҳ Аллоҳнинг фазли билан фатҳ қилинди. Бир Қўмондон Фидо Муҳаммад билан биргаликда 19 ҳукумат аскари мужоҳидлар тарафидан ўлдирилди ва кўплаб ғаниматлар қўлга киритилди.\nСен ҳожамизсан. Бас, кофир қавмларга бизни ғолиб қил.\nБелгилар : Афғонистондан - фатҳлар - гулдастаси. -\nБугун сайтимизга кирганлар : 321\nЖаъми сайтимизга кирганлар : 4614617


Astigmati - Servis — БОШ САҲИФА\n«ASTIGMATI – SERVIS»\n«Astigmati – servis» 2003 йилда ташкил этилган. Шифохона амбулатор тарзда кўз касалликларида ёрдам кўрсатади, у ерда катталар ва болаларда кўз касалликларини аниқлаш ва даволаш муолажалари ўтказилади.\nШифохона бугунги кунда кўриш қобилияти билан боғлиқ муаммоларга дуч келган беморларга тиббий хизмат кўрсатувчи «астигматик марказ» сифатида барчага маълум. Касбий маҳорат, ҳар бир беморга ўзига хос ёндашув ва янгиликка интилиш муассасасанинг юқори даражадаги нуфузининг гарови ҳисобланади.\nБу ерда турли даражадаги миопия ва гиперметропия, ғилайлик, амблиопия, астигмаизм, турли яллиғланиш билан боғлиқ (кўз шиллиқ пардасининг яллиғланиши, кўз мугуз пардасининг яллиғланиши, увеитлар, дакриоциститлар) кўз касалликларига оид кўриш қобилиятидаги ўзгаришларга малакали офтальмологик ёрдам олиш мумкин.\nКўриш аъзоларининг турли нуқсонларига эга болаларни аниқлашга, даволаш ва диспансер кузатувига алоҳида эътибор қаратилади. Шу мақсадда шифохона негизида «болалар кўриш қобилиятини сақлаш хонаси» ташкил этилган, бу ерда мактабгача ва мактаб ёшидаги болалар кўз шифокори назорати остида тизимли даволаш муолажаларини олишади ва диспансер кузатуви остида бўлишади.\nОлий тоифали кўз касалликлари шифокори.\n2000 йилда Тошкент давлат педиатрия институтини тамомлаган. Ординатурани “Кўз касалликлари” мутахасисслиги бўйича ўтаган. Болалар кўз касалликларида тез офтальмологик ёрдам кўрсатиш ва қайта тиклаш жарроҳлик амалиёти бўйича малака оширган.\nРШТЁИМ қабул қилиш-ташхис қўйиш бўлинмасида кўз касалликлари шифокори бўлиб ишлайди.\nЎриндошлик асосида Х/К “ASTIGMATI – SERVIS” шифохонасида кўз касалликлари шифокори бўлиб ишлайди.\nМеҳнат стажи: 18 йил.\n1992 йилда Тошкент давлат тиббиёт институтини тамомлаган. Нейроофтальмология, кўз касалликларида тез ёрдам кўрсатиш, кўз микро жарроҳлиги бўйича малака оширган. Болалар кўз касалликларини даволаш бўйича ихтисосликка эга. 1-сонли тез тиббий ёрдам кўрсатиш шифохонасида кўз касалликлари шифокори, “Ўзбекистон темир йўллари” АЖ марказий поликлиникасининг кўз касалликлари бўлинмасида кўз шифокори бўлиб ишлаган. 2015 йилдан “ASTIGMATI – SERVIS” Х/К кўз касалликлари шифохонасида шифокор бўлиб ишлайди.\nМеҳнат стажи: 25 йил.\nШифохонамизда Сизни хайрихоҳлик билан кутиб олишади\nва барча саволларингизга жавоб беришади!\nИш тартиби: душанбадан - шанбагача, 9.00-дан 18.00-гача,\nтушлик вақтида ҳам танафуссиз тиббий хизмат кўрсатилади.


Конверсион карталар билан онлайн тўловлар амалга ошириладиHaqida.net\nHome Mahalliy Конверсион карталар билан онлайн тўловлар амалга оширилади\n“Қишлоқ қурилиш банк” акциядорлик тижорат банки ўз мижозларига қулайлик яратиш мақсадида конверсион карталарга замонавий хизматлар кўрсатиш кўламини кенгайтирди. Эндиликда конверсион карталар билан интернет орқали онлайн тўловларни амалга ошириш мумкин.\nАйни пайтда банк тизимида 42 филиал, 40 мини-банк ва 268 шохобча фаолият юритмоқда. Улар орқали 824 мингдан ортиқ жисмоний ва юридик шахсга банк хизмати кўрсатилади. Мижозларга яратилган қулайликларни янада кенгайтириш мақсадида банкнинг 39 филиалида конверсион операциялар бўлими фаолияти йўлга қўйилди.\nЯнги хизматлар орасида чет эл валютасини сўм пластик карталаридаги маблағлар ҳисобига сотиб олиш имконияти ҳам мавжуд. Жисмоний шахслар хорижий валютани харид қилмоқчи бўлса, VISA халқаро пластик картасига ўтказиб берилади. Шунингдек, банкда конверсион карталараро пул ўтказмалари хизмати ҳам жорий этилган. Конверсион карта эгалари ўз ҳисобидан хорижий валютани, қабул қилувчи чет элда бўлган тақдирда ҳам, картадан картага ўтказишлари мумкин. Фақат бу хизматнинг битта талаби бор: маблағ ўтказувчи ҳам, қабул қилувчи ҳам “Қишлоқ қурилиш банк” конверсион картасига эга бўлиши лозим.\nФуқаролар хорижда “Қишлоқ қурилиш банк” конверсион карталаридан ҳеч қандай чекловларсиз фойдаланишлари мумкин.


Android дастурлашни ўрганинг ва юқори даромадли мутахассисга айланинг - Terabayt.Uz\nДастурлашни ўрганиш учун Сиз айнан ахборот технологиялари соҳасида ишлашингиз шарт эмас. Буни истаган инсон ўрганиши мумкин, Сиз юрист, иқтисодчи, ўқитувчи ёки исталган бошқа касб эгаси бўлишингиздан қатъи назар ўргана оласиз. Бу Сиз ўйлаганингиздек унчалик қийин эмас ҳам, унчалик мураккаб жараён ҳам эмас. Фақат худди ҳаётдагидек тўғри фикрлаш, тўғри ёндашишни билсангиз бўлгани. Умуман олганда, Сизда мантиқ бўлса ва шу соҳага қизиқишингиз юқори бўлса бас.\n#Android #pdp.uz #андроид смартфон #Дастурлаш #маслаҳат